text:
18-03-2020
Heilsumyndugleikarnir hava tann 17. mars hert munandi um tiltøkini móti corona virus, soleiðis at samlaði heilsugeirin nú stendur saman og tryggjar neyðugar viðgerðir. Hetta merkir ítøkiliga at tannlæknastovur nú avlýsa alla viðgerð sum kann bíða. Átakið er fyribils galdandi til 30. juni 2020.
Átakið frá heilsumyndugleikunum er galdandi fyri allan heilsugeiran, tvs. øll løggild heilsustarvsfólk, eisini fysioterapeutar, ergoterapeutar, fótarøkt, tannrøktarar v.fl.
Hvat kann so nú gerast hjá tannlækna?
Tannlæknastovan í Sandavági hevur enn opið sum vanligt, frá 8:30 til 16 hvønn gerandisdag, og vilja vit heita á tykkum um at ringja á tlf. 33 27 26, ella skriva til okkum á ts@ts.fo – so vegleiða vit fegin.
Tað er framvegis trygt at koma til viðgerð, og allar neyðugar viðgerðir verða sjálvandi gjørdar! Vit gera framvegis alt vit eru før fyri, fyri at tryggja tykkara tannheilsu, og einans viðgerðir ið kunnu bíða verða útsettar.
Stutt ófullfíggjað yvirlit yvir, hvat kann bíða:
- Reglulig kanning
- Tannreins
- Smærri hol
- Kosmetisk viðgerð
Stutt ófullfíggjað yvirlit yvir, hvat ikki kann bíða:
- Traumur á tenn (tannskaðar)
- Tannapínur
- Bruni
- Størri hol
- Loysnaðar ella brotnar protesur, krúnur ella brýr
- Brotnir ella leysir boylar til tannrætting
Hvat við tannrætting hjá børnum?
Hevur barn tygara boyla, og skal til kontrol, tekur boylatannlæknin støðu til um kontrol kann bíða ella ikki.
Eru nøkur ivamál, so ringi endiliga inn á tlf. 33 27 26. Tannlæknarnir eru klárir at taka sær av tí neyðuga.
G.G. Hevur tú sjúkutekin, verið uttanlanda seinastu 14 dagarnar, ella verið í samband við ein ið hevur fingið staðfest smittuna, skalt tú ikki koma til tannlæknastovuna, hóast tú hevur tannapínu. Tú skalt tá seta teg í samband við tín kommunulækna.
Tannlæknastovan í Sandavági
Torkilsvegur 13
FO-360 Sandavágur
Tlf. 33 27 26
ts@ts.fo


c: text/html

text:
Fylligrundarin (0% Loysingarevni) er ætlaður til innanhýsisbrúk á gipsplátur, sparsl o.a.
Fylligrundarin er ein vatntyntur, luktleysur grundari, ið hevur høgt innihald av turrevnum og fyllir tí sera væl.
Fylligrundarin inniheldur eingi lívfrøðilig loysingarevni, so sum ammoniak ella formaldehyd.
Litur:
Hvítur
Mála:
Flatan eigur at vera turr og rein. Áðrenn nýtslu skal grundarin rørast væl. Málast kann við pensli, rullu ella sproytu.
Trygdarflokkur:
00 – 1
Reingerð av amboðum:
Við vatni beint eftir nýtslu.
Tynning:
Vatn, um tað krevst.
Tíð at torna:
30 min. við 20 hitastig.
Yvirmáling:
Eftir umleið 2 til 4 tímar, alt eftir umstøðunum.
Tjúkd:
Um 35-40 Poise. (Brookfield HA 5/50, 25 stig)
Evnisnøgd:
Um 1,38 g/ml, alt eftir liti.
Turrevni:
Uml. 53% av nøgd ella uml. 40% av rúmd , alt eftir liti.
Nýtsla av tilfari:
Uml. 0,10 l/m2 (uml 1 litur fyri hvørjar 10 fermetrar). Alt eftir hvussu sllættur veggurin er, málingarhátti og umstøðum.
Hitastig, meðan málað verður:
Minst 5 stig. (Má ikki frysta)
VOC-evni:
Sbrt. reglugerð 1025/2005 eru mørkini fyri VOC-evni í hesi vøru fl A/a 30 g/l (2010). Vøran inniheldur í mesta lagi 1 g/l.

robotstxt: allowed

filter: keep


text:
Seinastu fleiri ferðirnar hevur Erla Kongsdóttir ikki verið at kent aftur, tá ið havt verður í huga, hvussu væl tær úr Fuglafirði hava staðið seg undanfarnu árini og eisini tíðliga í ár.
Firvaldur hevur verið drúgvastur seinastu ferðirnar, og tær av Tvøroyri vórðu roknaðar at vera favorittar undan dagsins róðri á Miðvági.
Men soleiðis tørnaði tað ikki út.
Erla Kongsdóttir var í gamla og eyðkenda lagnum, Erla Kongsdóttir legði seg skjótt á odda, og flogið hjá kvinnunum úr Fuglafirði var tað besta ímóti lotinum, sum als ikki er tað nú, sum tað var fyrr í dag, tá ið tað varð neyðugt at útseta barnaróðurin til í morgin.
Tað var ein stór bátslongd frá Erlu Kongsdóttir og aftur til Teklu, og frá Teklu og aftur til Firvald var tað bara ein skutur.
Nú eru Erla Kongsdóttir og Firvaldur stavn um stavn í FM kappingini við 32 stigum í part. Tað ber við sær, at sannlíkindini eru heilt góð fyri, at FM vinnarin ikki verður funnin fyrr enn á ólavsøku.


text:
Mentanar- og náttúruarvur
Okkara mentanar- og náttúruarvur fevnir í høvuðsheitum um alt tað, ið hevur týdning fyri okkum sum land og fólk. Mentanar- og náttúruarvur hava týdning fyri vitan, lívsvirði og trivnað, bæði úr staðbundnum og alheimsligum sjónarhorni.
Mentanar- og náttúruarvur eru eitt nú fornminni, bygningar, lutir, mál, bókmentir, list, handverk, fólkamentan, landsløg, steinar, plantur og djór. Mentanar- og náttúruarvur er tað, ið vit sum fólk lata víðari til eftirkomarar okkara.
Uttanríkis- og mentamálaráðið hevur yvirskipaðu ábyrgdina av savnsøkinum, skjalasavnsøkinum og bókasavnsøkinum. Landið rekur hesar stovnar á økinum:


text:
Leygardagin 6. februar kl. 11.00 verður skipað fyri FM í Cross renning á Toftum. Í hesum slagi av kappingum verður runnið í haganum. Hetta er sjeyndu ferð, at FÍF skipar fyri FM í hesi kappingargrein.
Rutan
Kappingin verður hildin við sonevnda “Stovugólvið” í haganum beint omanfyri og norðanfyri grasvøllin á Svangaskarði. Runnið verður fleiri ferðir runt eina umleið 800m langa leið. Øll kappingin fer fram í einum innhegnaðum stykki. Lendið, sum er hagi, er væl vallað, hóast onkrar stuttar brekkur eru lagdar inn í rutuna fyri at gera hana meiri áhugaverda.
Børn, vaksin og veteranar
Kappast verður í hesum aldursbólkum og teinum:
– Dreingir og gentur (f.1996-1998) renna umleið 1,6 km (2 umfør)
– Mans- og kvinnuunglingar (f.1993-1995) renna umleið 4 km (5 umfør)
– Menn og kvinnur (f. -1992) og Menn veteranar (føddir -1964) renna umleið 8 km (10 umfør)
Luttaka í kappingini kunnu tey, ið eru limir í einum av feløgunum fyri frælsan ítrótt. Byrjað verður kl. 11.00.
Tilmelding og gjald
Tilmelding fer fram her á heimasíðuni innan kl. 21.00 fríggjakvøldið 5. februar. Luttøkugjaldið, sum er kr. 50,-, verður goldið, tá startnummarið verður avheintað við startin kl. 10.30 leygarmorgunin. Mælt verður til, at rennararnir skifta, áðrenn teir koma á staðið, og hava turr klæði við at lata seg í eftir kappingina. Vit møtast við endan av vegnum, ið er á hamrinum omanfyri rennibreytina á Svangaskarði.


text:
Da jeg fik kræft
Krabbamein. Vit kenna øll onkran, sum hevur havt sjúkuna. Amerikanski presturin Paul D. Wolfe, var í ungum árum raktur av krabbameini, men stríddi seg aftur til lívið. Hetta er hansara søga. Livandi og skemtiliga greiðir hann erliga og nágreiniliga frá sjúkugongdini. Paul D. Wolfe torir eisini at grunda yvir stór gudfrøðilig og menniskjalig heildarmál, sum fylgja við einum lívi við sjúku – millum annað Guds leiðslu í líðingini.
Rithøvundur: Paul D. Wolfe
Forlag: LogosMedia
Útgivin: 2009
Blaðsíður: 167


text:
Istanbul
Istanbul (á turkiskum İstanbul) er størsti býurin og týdningarmesti havnabýur Turkalands. Hann var høvuðsstaður landsins, til Ankara gjørdist høvuðsstaður í 1923. Býurin hevur fyrr itið Konstantinopel og áðrenn tað Byzans - hesi nøvn eru ofta brúkt í søguligum keldum.
Istanbul er sermerktur á tann hátt, at hann er bæði í Evropa og Asia. Tað almenna fólkatalið í Istanbul er knappar 17 milliónir, men harafturat eru nógv túsund fólk, sum ikki eru skrásett nakrastaðni.
Søga[rætta | rætta wikitekst]
Konstantinopel[rætta | rætta wikitekst]
Víkingar kallaðu Konstantinopel Miklagarð
Landafrøði[rætta | rætta wikitekst]
Istanbul er einasti býur í heiminum, sum er í tveimum heimspørtum. Bosporussund skilur býin sundur í ein evropeiskan og ein ásiatiskan part. Nógvar brýr eru um sundið.
Mentan[rætta | rætta wikitekst]
Í Istanbul renna saman gamalt og nýtt, eysturlendskt og vesturlendskt, fagrar moskur og stórir fátækrabýlingar, ið alsamt vaksa.
Rithøvundar[rætta | rætta wikitekst]
- Nobelvirðislønti rithøvundurin Orhan Pamuk vaks upp í einum meðalstættarheimi í Istanbul.
Fótbóltur[rætta | rætta wikitekst]
- Fenerbahçe varð stovnað í 1907
Keldur[rætta | rætta wikitekst]
Slóðir úteftir[rætta | rætta wikitekst]
- Pamuk, Orhan: Istanbul - Erindringer og byen. Lindhardt og Ringhof, 2007. Sjálvævisøga um rithøvundin og býin
- Kjeld Mazanti Sørensen: Byzans - mellem sultan og pave - Kulturmøder og fjendebilleder, Columbus 2006.


text:
Bert ætlað til at beina fyri gráa og soppagróðri á timbur uttandura.
Træreins er vatntynt reinsievni, sum lættliga verður brotið niður í náttúruni.
Træreins inniheldur evni, sum endurkveikja uppruna trælitin og reinsa gráa og soppagróður.
Litur:
Klárur
At smyrja:
Bæði pensil, klútur ella sproyta kunnu verða nýtt. Latið Træreins virka 15 – 30 min á flatanum.
Trygdarflokkur:
00 – 3
Tynna:
Viðarskol er klárt at brúka beinavegin og skal ikki tynnast
Evnisnøgd:
Um 1,00 g/ml (25°C)
Tilfarsnýtsla:
Uml. 0,10-0,20 l/m2 alt eftir, hvussu ójavnur flatin er.


text:
Hvar keypi eg eitt batt, og hvussu nógv kostar tað?
Ein ofta settur spurningur er hvat tað kostar at keypa eitt batt til nýbyrjarar og lættari vand. Eitt varisligt boð er, at ein má av við umleið 600 krónur fyri eitt gott og hóskandi batt. Hesi fáast til keyps á netinum. Bíligari batt fáast til keyps í lokalu ítróttarhandlunum, men hesi eru ikki eins góð og egna seg best til hobby-borðtennis.
Seinni, tá ið leikarin gerst meiri royndur og hevur tikið seg fram – lat okkum siga eftir umleið tvey ár – er neyðugt at dagføra útgerðina og keypa eitt batt til royndari spælarar. Slík batt kosta gjarna 700 krónur og uppeftir. Hesi mugu bíleggjast á netinum.
Hvat batt skal eg keypa?
Tilber at keypa liðugt samansett batt ella at keypa battræ og belegningar hvør sær. Til nýbyrjarar er neyðugt at eftirkanna, at ferðin/tempo á batti, battræi ella belegningum ikki er ov høg, og at battið hevur høg tøl í kontrol/tolerance. Hesi batt og battræ kallast ofta ALL+ ella OFF-.
Veljast skal eisini tjúkd á belegninginum. Her verður viðmælt at belegningurin er í mesta lagi 1,80mm, og at hann í lýsingini verður lýstur at vera bleytur. Á heimasíðuni kann vanliga veljast, at veitarin monterar (setir belegningar á battræið) fyri kundan. Hetta er eitt gott hugskot at velja.
Tá ið leikarin hevur spælt í eina tíð og hevur tørv á nýggjum batti til royndari leikarar, er helst neyðugt at spyrja seg fyri hjá venjarunum í felagnum fyri at fáa eina meting hvat batt venjarin metir passa best til einstaka leikaran.
Viðmældir nethandlar:


text:
Listafelag Føroya hevur aðalfund í Listasavni Føroya mánadagin 27. mai kl. 16 við hesi skrá:
- Val av fundarstjóra.
- Frásøgn frá virki felagsins í farna ári.
- Framløga av grannskoðaðum, roknskapi við fíggjarstøði til góðkenningar og uppskot frá nevndini, hvussu avlopið skal verða nýtt.
- Áseting av limagjaldi
- Val av nevndarlimum og tveimum tiltakslimum.
- Val av grannskoðara.
- Broyting av grein 7 í viðtøkum felagsins, soleiðis at í nevndini sita 6 limir og 2 standa fyri vali árliga.
- Uppskot frá nevnd ella limum til aðalfundin, sum er innlatið í seinasta lagi eina viku fyri fund.
- Ymiskt


text:
Eitt starvsfólk til dag- og umlættingarstovnin Mýrisóljan í Runavík
Almannaverkið
Almannaverkið sóknast eftir námsfrøðingi ella fólki við námsfrøðiligari útbúgving/ sjúkrarøktarfrøðingi ella fólk við aðrari heilsufrøðiligari útbúgving til Dag- og Umlættingarstovnin Mýrisóljan í Runavík. Vit ynskja umsøkjarar, sum kunnu vera við til at bjóða borgarum ein tryggan, skipaðan, mennandi og sjálvstøðugan gerandisdag.
Arbeiðsuppgávur
Arbeiðsuppgávurnar og málini, sum arbeitt verður fram ímóti, eru at virka fyri, at borgarin fær neyðugan stuðul og umsorgan. Vit virðismeta ymisleikar og stuðla borgarunum í at gerast so sjálvbjargin, sum fyritreytirnar hjá teimum loyva. Javnvirði er partur av gerandisdegnum, og saman við dugnaligum og eldhugaðum starvsfólkum skalt tú bjóða borgarum ein tryggan, skipaðan og mennandi dag. Vit arbeiða tvørtur um fak og tvørtur um stovnarnar í eindini og leggja dent á góðan trivnað, gjøgnumskygni og yrkisdugnaskap.
Um starvi
Eitt fast starv 30 tímar um vikuna frá 01.02.2021. Arbeitt verður 4 dagvaktir og 8 náttarvaktir í einum 4. vikur rulli.
Førleikar
Námsfrøðilig útbúgving ella heilsufrøðilig útbúgving. Um eingin skikkaður við nevndu útbúgving søkir, kunnu størvini verða fyribils sett við hjálparfólki.
Væntanir
Væntað verður, at tú ert fakliga væl fyri og ert við til at leggja til rættis námsfrøðiliga og praktiska arbeiðið á arbeiðsplássinum. Arbeiðsuppgávurnar eru fjøltáttaðar, og tað er ein treyt, at umsøkjarin megnar at arbeiða sjálvstøðugt. Vit vænta eldhugað starvsfólk, sum hava góð samstarvsevnir og eina jaliga menniskjafatan.
Tað hevur týdning, at tú hevur hug og hegni at arbeiða við fólki og hevur hug at vera um og betra um gerandisdagin hjá fólki við menningartarni, fjølbreki og fysiskum breki. Umráðandi er, at tú kennir týdningin av, at borgarin verður møttur har hann er, skiltur og hjálptur.
Um Eind 2 í Trivnaðardeplinu
Dag- og Umlættingarstovnurin Mýrisóljan er í Eind 2 í Trivnaðardeplinum. Eind 2 veitir tænastu í Eysturoy og í Norðoyggjum til børn og vaksin við menningartarni, fjølbreki og fysiskum brekum. Tænasturnar umfata umlætting, bústaðir, stuðul og dag- og frítíðartilboð.
Til eindina hoyrir Sambýlið í Blikagøtu, Búfelagsskapurin á Blikagøtu, dag- og umlættingarstovnurin Mýrusóljan, 2 stuðulstoymi og fleiri stuðulsfólk. Meiri kunning um Eind 2 fæst við at trýsta her
Setanar- og lønarviðurskifti
Setanarøkið er Almannaverkið. Tænastan er í løtuni í Trivnaðardeplinum, Eind 2. Viðkomandi, ið settur verður, má tola broytingar í starvinum, og at hetta kann verða umskipað til eisini at fevna um aðrar uppgávur.
Setanar- og lønartreytir eru sambært sáttmála millum Fíggjarmálaráðið og avvarðandi fakfelag við samráðingarrætti fyri økið.
Umsókn
Tú søkir starv við at trýsta á tann grøna knøttin “Søk starvið”
Freist
Umsóknir skulu vera Almannaverkinum í hendi í seinasta lagi 30.12.2020 kl. 23.00.
Nærri upplýsingar um størvini fáast við at venda sær til Hugo Leo, eindarleiðara á tlf. 297376 ella til Joan K. Olsen, leiðara á tlf. 297685.


text:
7490.20 - Handarbeiði 3, Starvslæra
Skeiðsnummar
7490.20
Heiti
Handarbeiði 3, Starvslæra
ECTS
10
Fortreytir
At lesandi er innskrivaður á NÁD
Endamál
Tann lesandi skal læra at leggja eina undirvísingargongd til rættis, ið tekur støði í ávísum læringsmálum og er rættað ímóti einum ávísum málbólki. Starvslæra er samfastur og týðandi partur av skeiðinum.
Innihald
• Handarbeiði - galdandi námsætlan • Handarbeiðsdidaktikkur • Tvørfakligheit
Læru- og undirvísingarhættir
Arbeitt verður ítøkiligt við tilfari og amboðum, og ástøðiligt við at lesa viðkomandi tilfar, og skrivligari og munnligari refleksión hesum viðvíkjandi. Undirvísingin verður skipað soleiðis, at skift verður ímillum fyrilestrar, vegleiðing, einstaklingaarbeiði og bólkaarbeiði. Tey lesandi fyrireika, gjøgnumføra og eftirmeta starvslærutíðarskeið. Lesandi skriva logbók meðan tey eru í starvslæru.
Læruúrtøka
Tá skeiðið er lokið skal tann lesandi megna: • At skipa undirvísing, ið tekur støði í gandandi námsætlan. • At taka støðu til og velja didaktiskar og námsfrøðiligar arbeiðshættir í undirvísingartilgongdini. • Velja hóskandi handarbeiðsfakligt tilfar til ítøkiligt arbeiði og nýta tað í undirvísingini. • Meta um og velja tilfar, við atliti til umhvørvi og burðardyggleika. • Leggja til rættis undirvísingarætlan, ið er ætlað einum ávísum málbólki og at fremja hesa ætlan í verki.
Próvtøkuháttur
Stutt skrivlig uppgáva (synops) og munnlig framløga, ið tekur støði í starvslæruni.
Próvdøming
Innanhýsis
Próvtalsstigi
7-talsstigin
Lestrarlisti
Verður útflýggjaður við skeiðsbyrjan
Ábyrgd
Noomi Reinert í Dali


text:
Hon, sum róði eftir ælaboganum
Forelskilsi, vinalag og svik eru øll evni, sum verða viðgjørd í hesi spennandi ungdómsbókini, sum eisini egnar seg til vaksna lesaran.
Høvuðrpersónurin er gentan Argantael. Argantael er klók og vøkur, og í skúlanum síggja vinkonurnar upp til hana, tí hon hevur alt tað nýggjasta nýggja. At síggja til hevur hon alt, ein ungdómur kann hugsast at ynskja sær, men so er ikki. Tað Argantael helst vil hava, eru foreldur, sum brýggja seg um hana.
Ein líkasælur pápi og sálarsjúk mamma – tvey vaksin, sum ikki megna at seta barnið í miðdepulin. Hetta er tað, Argantael hevur at stríðast við. Men Argantael er sterk, líka til ein onnur kemur upp ímillum hana og Dagan, dreingin, sum hon er forelskað í.
Les meira um Hana, sum róði eftir ælaboganum


text:
Pele ella Maradona? Ronaldo ella Messi? Ferrari Testarossa ella Lamborghini Countach? Hetta eru nakrir av lívsins heilt stóru spurningum, og tað er næstan ómøguligt at taka dagar ímillum. Hóast hetta, so ger Youtube kanalin 888MF eina roynd at svara torføra spurninginum um hvør er betri, Testarossa ella Countach. Hoyr niðurstøðuna hjá teimum í videobrotinum niðanfyri.
Ein Skoda Octavia vísur einum Lamborghini Huracán Performante, hvar skápið skal standa Man skal ikki skoða hundin á hárinum, er eitt kent orðatak, og hetta var helst tað, ið Lamborghini eigarin hugsaði, eftir at hann trakkaði speedarin í botn og skuldi koyra frá Skoda bilinum, ið var heldur naskur. Sjálvt um hesin Lamborghini Hurcán Performante […]
Lamborghini Aventador LP780-4 Ultimae, er seinasti bilurin framleiddur av Lamborghini, ið kemur við einum V12 motori uttan Hybrid tøkni. Tað vera einans 600 bilar framleiddir av hesi útgávuni, 350 Coupe og 250 Roadster.
Lamborghini á flogvøllinum í Bologna Á flogvøllinum í Bologna vísa tey nú flogførini veg við stíli. Á stórum flogvøllum eru sokallaðir “Follow-me-cars”, sum koya beint frammanfyri flogførini fyri at vegleiða flogskipararnar, og vísa teimum hvar tey skulu koyra. Flogvøllurin í Bologna hevur nú fingið nýggjan “Follow-me-car” av slagnum Lanborghini Huracán Evo.
Vjetnambúgvin Trương Văn Đạo hevur brúkt 65 dagar, uppá at byggja sonunum ein Lamborghini Siam úr timbri. Bilurin er enntá funktionellur og koyrir uppá el. Í videobrotinum niðanfyri kann man síggja alla gongdina heilt frá byrjan.
Gran Turismo er eitt av best umtókta bil-telduspæl í heiminum. Fyrsta spæli bleiv útgivið í 1997 av Polyphony Digital og Gran Turismo er tað mest selda spælirøðin til Playstation yvirhøvur. Niðanfyri síggja vit Supercar Blondie royna nakrar veruligar útgávur av teimum heilt serligu bilinum, ið vóru sergjørdir bert til hetta telduspælið.
Lamborghini eru kendir fyri teirra sera máttmiklu og bensin slúkandi V12 motorar. Men í framtíðini fer fyritøkan at umleggja til el-drivnar bilar. Hetta skiftið verður gjørt so líðandi. Fyrsti el-drivni Lamborghini bilurin kemur á marknaðin í 2025.
Hesin Countach 5000 Quattrovalvole, er frá 1988, hevur kort 8,438 km og hevur ein 5,2 litur V12 við 449 hk. Bilurin kostar “einans” uml. 2,5 milliónir. Tað blivu minni enn 2000 eintøk av Countach framleidd. Framleiðslan var frá 1974 til 1990
Lamborghini Sian 6,5 litur V12 motor við 48-volt hybrid skipan og 819 hestar. Har verða bert framleiddir 82 Sian bilar sum langtsíðani eru seldir, 19 Roadster modell og 63 Coupé modell. Orsøkin til júst hetta talið, er at Ferrucio Lamborghini stovnaði Automobili Ferruccio Lamborghini í 1963. Prísurin verður mettur at liggja um 26 mio kr. […]
Her er stuttligt at verða politi Onkustaðni eru politibilarnir lekkrari enn aðrastaðni. Niðanfyri er eitt boð uppá 10 teir lekkrastu.


text:
Eykatilfar til Rokning
Rokning er týtt úr norskum og ymiskt talgilt tilfar er á heimasíðuni hjá Gyldendal. Her ber til at tekna hald til Skolestudio og fáa atgongd til læruspøl, lærarapall, Smart øving, Smart vurdering o.a.
Støðuroyndir
Til Rokning hoyra eisini støðuroyndir. Talan er um eitt næmingahefti til hvørt floksstig. Í heftunum til forskúla er ein heilársroynd. Til hini floksstigini (1. – 6. flokk) eru ein hálvársroynd og ein heilársroynd. Heftini fáast til keyps í bókamiðsøluni.
Far til støðuroyndirnar á Bókamiðsøluni »
Rokning rættiørk til hálv- og heilársroyndir
Rættiørk til bókaheildina Rokning.
Rættiark til 0. flokk: Tak niður...
Rættiark til 1. flokk: Tak niður...
Rættiark til 2. flokk: Tak niður...
Rættiark til 3. flokk: Tak niður...
Rættiark til 4. flokk: Tak niður...
Rættiark til 5. flokk: Tak niður...
Rættiark til 6. flokk: Tak niður...


text:
Sermitsiaq veit at siga, at heilsumiðstøðin í grønlendska býnum, Maniitsoq, er stongd, tí eitt starvsfólk á støðini hevur fingið staðfest covid-19.
Samstundis er fráboðað, at fólk, sum hava tørv á bráðfeingishjálp, kunnu ringja eitt ávíst telefonnummar.
Enn er ikki greitt, hvør smittukeldan er.
Korunu-myndugleikarnir í Grønlandi siga, at tá starvsfólkið, sum nú er vorðið smittað, hevur havt fleiri nærsambond á sínum arbeiðsplássi, hevur hildið verið rættast at lata Heilsumiðstøðina aftur.
Starvsfólkini á støðini eru nú kannað, og tá svarið fyriliggur, verður støða tikin til, nær heilsumiðstøðin skal lata uppaftur.
- Koronu-smitta hevur ikki áður verið staðfest í Maniitsoq, veit Sermitsiaq at siga í dag.
Eini keðilig tíðindi úr Grønlandi í dag eru, at heili 17 nýggir koronu-tilburðir eru staðfestir í Nuuk seinasta samdøgur. Av hesum eru 12 børn, tey flestu á dagstovninum, Timmiaaqqat, sum tískil framvegis er stongdur.
##med2##


text:
Arbeiðsøki
Sálarlig viðgerð – einstaklingar, pør, familjur og bólkar
Sergrein: EMDR-viðgerð og RDI (trýst á heitið og kunning kemur á skíggjan)
Kanningar og metingar fyri stovnar og myndugleikar
Faklig vegleiðing/supervisión við sálarfrøðingum og øðrum yrkisbólkum
Fyrilestrar, skeið og onnur undirvísing
Útbúgving sum sálarfrøðingur
Spesialist i Klinisk Psykologi – Norsk Psykologforening 2008
Supervisor på specialistniveau – Dansk Psykologforening 2009
European Certificate in Psychology (EuroPsy) EFPA 2013
Autorisation – Dansk Psykolognævn 1999
Embætisprógv (cand. psych.) frá Universitetinum í Keypmannahavn 1995
Viðkomandi útbúgvingar
Sernám í viðgerð av sálarløsti og dissosiativum líðingum v/Ellert Nijenhuis 2015-2016
EMDR Europe Approved Consultant 2016 (supervisor) (sí her)
Accredited EMDR-Europe Practitioner 2010 (sí her)
Grundútbúgving í Kliniskari Hypnoterapi 2007
Útbúgving í ‘Affekt-fokusert par-terapi’ – Oslo 2004-2005
Sernám í sálarviðgerð á ‘Institutt for Aktiv Psykoterapi’ – Oslo 1998-2000
Starvsroyndir
Sálarfrøðistovan, sjálvstøðugur klinikkfelagsskapur, 2004-
Landssjúkrahúsið, Psykiatriski depilin 2001-2003
Sernámsdepilin, børn og ungdómur 1999-2001
Trasoppklinikken, viðgerðarstovnur fyri rúshaft, Oslo (NO) 1997-1999
Psykiatrisk Poliklinikk, Aust-Agder Sentralsjukehus í Arendal (NO) 1995-1996
Limaskapur í yrkisligum feløgum
Føroyskir Sálarfrøðingar
Norsk Psykologforening
Dansk Psykologforening
EMDRIA
EMDR Norway
Psykologfagligt Selskab for Klinisk Hypnose
IASA, International Association for the Study of Attachment
European Society for Trauma and Dissociation
Viðgerðartilgongdir
Hóast mítt grundástøði í sálarfrøðini er psykodynamiskt, nýti eg eisini kognitivt-atferðarvendar og gestalt-terapeutiskar arbeiðshættir. Við sálarløstir og traumatiskt grundaðar líðingar eisini meira fokuseraðar tilgongdir, so sum ‘Eye Movement Desensitization and Reprocessing”.
Virki undir sáttmála millum Heilsutrygd og Felag føroyskra Sálarfrøðinga um fíggjarligt ískoyti til sálarviðgerð.


text:
Útiviðgerð fyri kvinnur
Leingi hevur ein serlig viðgerð manglað fyri kvinnur, sum stríðast við rúsnýtsluórógv. Nú er Blákrossheimið farið undir útiviðgerð, burturav fyri kvinnur.
Smidlig viðgerð
Tað eru fleiri menn enn kvinnur í viðgerð fyri rúsnýtsluórógv. Tað kann sostatt uttan iva kennast torført fyri summar kvinnur at leita sær hjálp á Blákrossheiminum.
Tað er ikki greitt hví so nógv færri kvinnur koma í viðgerð. Man kann eisini loyva sær at hugsa, at tað í okkara samfelagi er meira tabu fyri kvinnur at hava rúsnýtsluórógv. Um hetta er so, kann tað tí vera størri skomm knýtt at trupulleikanum og verður tað fyri kvinnur torførari at leita sær hjálp.
Útiviðgerð er smidlig og tað er ein styrki. Tað er lætt at fáa ambulanta viðgerð at passa inn í ein annars upptiknan gerandisdag. Tær nýtist ikki at vera burtur frá heiminum í 6-8 heilar vikur, eins og tørvur er á, tá ið talan er um inniviðgerð.
Blákrossheimið hevur longi ynskt at skipa fyri einum tilboðið, sum ger tað lættari fyri kvinnur at fáa hjálp fyri rúsnýtsluórógv. Eisini hava avvarðandi felagsskapir og politikkarar eftirlýst einum slíkum tilboði.
Set teg í samband við Blákrossheimið, um tú ynskir at gerast partur av útiviðgerðini fyri kvinnur.
Ábyrgd fyri viðgerðina
Aðrar spurningar?
Hevur tú aðrar spurningar viðvíkjandi viðgerðini á Blákrossheiminum? Set teg so í samband við okkum!


text:
Tíðindi
Granskingarmiðlan mikudagin 29. september
Vit gleða okkum til heysthálvuna við Granskingarmiðlan á Landsbóksavninum. Fyrsti fyrilesturin verður mikudagin 29. sept. kl. 16 og tá fer Erling Isholm, Ph.d., útbúgvingarleiðari í Søgu- og samfelagsdeildini á Fróðskaparsetrinum at halda fyrilestur við heitinum "Fiskivinnan sum broytingaramboð hjá amtmanninum." Tiltakið er ókeypis.
Seinastu greinar
Verandi koronustøðan ger, at tiltakið "Savnandi Savnsdagur" sum skuldi verða fríggjadagin 29. oktober er útsett.Tiltakið verður se… Les meira »
20 oktober kl. 16 heldur Debes Christiansen fyrilestur á Landsbókasavninum við heitinum: Frá ILA í laksi til Korona í menniskjum Les meira »


text:
M.A.Jacobsens virðislønarhátíðarhaldið var útvarpað. Suni Merkistein greiddi frá hátíðarhaldinum, ið byrjaði við, at Jógvan Arge, formaður í mentanarnevndini í Tórshavnar Býráð beyð vælkomin. Hann helt røðu um M.A.Jacobsen og um søguna hjá virðislønunum. Hann helt, at barnamentanarheiðurslønin hevur serliga stóran týdning. Síðani framførdi Kári P tveir sangir meðan vit sótu spentar við radioapparatið og gitaðu og ivaðust og gittu og grundaðu. Eg dugi sjáldsama illa at gita Emmuvirðislønir og giti næstan altíð skeivt, men so kom endiliga løtan, tá okkum ikki nýttist at gita meira. Tí Vár í Ólavstovu grundgav fyri valið av ársins virðislønarmóttakara og Heðin Mortensen gav Jóanesi Nielsen heiðurslønina. Hann helt eina áhugaverda røðu, har hann m.a. leit aftur á seinastu ferð, hann fekk M.A.Jacobsen fyri Pinnabrenni til sosialismuna í 1984. Malan Marnersdóttir grundgav fyri hví Eivind Weyhe fekk virðislønina fyri yrkisbókmentir og síðan var okkurt tekniskt brek, men Jens-Kjeld Jensen helt eina eyðmjúka takkarrøðu, har hann royndi at vera álvarsamur, men fólk flentu at øllum loppunum og lýsnum, sum hann reypaði av. Hann takkaði konuni, Maritu, sum tekur sær av heimasíðuni hjá teimum og takkaði øllum føroyingum og Tórshavnar kommunu og nýtti høvið at brigsla Eiðis Kommunu og Sands Kommunu fyri náttúrudálking. Jógvan Arge greiddi frá um Dramaverkstaðin hjá Hjørdis Johansen og so vistu vit hvør fekk ta virðislønina. Hjørdis Johansen takkaði fyri virðislønina og segði, at heiðurin hevði stóran týdning, og so takkaði hon teimum mongu næmingunum, sum hava gingið á Dramaverkstaðnum tey 15 árini, verkstaðurin hevur verið til. Síðani greiddi hon frá virkseminum á verkstaðnum og gav okkum eitt innlit í sínar dreymar um útbúgvingarmøguleikar innan leiklist og at enda spældi Kári P tveir sangir, m.a. Hinumegin Ringvegin.
fyri yrkisbókmentir: Eivind Weyhe
fyri mentanaravrik: Jens-Kjeld Jensen
Barnamentanarheiðurslønin var latin: Hjørdis Johansen
Til lukku!


text:
Rigmor Dam, landsstýriskvinna, hevur sett Duritu Jakobsen í starvið sum skúlastjóra í Tofta skúla frá 1. januar 2018 at rokna.
Durita Jakobsen, sum býr í Syðrugøtu, er 45 ára gomul. Hon tók læraraprógv í 2002, AKT útbúgving í 2004 og útbúgving sum cand.pæd.pæd.psyk. í 2013. Eisini hevur Durita grundskeið í leiðslu, er náms- og sálarfrøðiligur ráðgevi í Tofta og Runavíkar skúla og hevur ávísar fyrisitingar- og leiðsluroyndir við atliti at trivnaðararbeiði.
Durita Jakobsen hevur drúgvar undirvísingarligar royndir, sum lærari í Tofta skúla, og hevur m.a. skipað AKT og SSP arbeiðið á skúlanum.
Nes kommuna ynskir Duritu hjartaliga til lukku og góða eydnu í nýggja starvinum.


text:
Turkmenistan
Turkmenistan er eitt lýðveldi í Asia. Næstan 90 % av Turkmenistan er í stóru oyðimørkini Karakum (Svartasandi). Hitin fer javnan upp um 50 °C. Fram við suðurendanum í oyðimørkini er fruktagóður geiri, har bøndurnir m.a. velta bummull til útflutnings. Eftir tað, at Turkmenistan gjørdist frælst ríki í 1991, er russiskt ikki longur alment mál, nú er tað turkmenskt, og islam er aftur høvuðsátrúnaður. Landið er fátækt og avbyrgt frá umheiminum, men har er ógvuliga nógv gass. Turkmenska fólkið er víða um í Miðasia, og mong teirra liva sum flakkfólk. Men í Turkmenistan hava mangir turkmenar sett seg niður og liva sum bøndur og rossaalarar. Teir fara javnan á rossauppboðssølur og keypa og selja dýr at selja í grannalondunum. Turkmenar eru gitnir fyri at ala góð kappríðingarross, til dømis akhal-teke, eitt rossaslag, sum stendur seg væl í oyðimarkarlendi.
Í 1948 oyðilegði harður jarðskjálvti lívliga handilsbýin Askjhabad. Býurin varð bygdur upp aftur av nýggjum og er nú høvuðsstaður í Turkmenistan. Askjhabad er miðdepil í matvøru-, silki-, knipplinga- og teppiídnaðinum í landinum. Longsta vatnveiting í heiminum er grivin eystan úr Amu-Darjaá og vestur til Asjkhabad, veitin er 1.100 km long. Karakumveitin verður eisini kallað "lívsins á", tí hon veitir vatn á stór turrlendi, har bummull og onnur grøði nú verður dyrkað.


text:
Síðani ætlanirnar at seta upp lofteftirlitsradara gjørdust alment kendar, hevur stórt kjak tikið seg upp um málið, og kjakið tykist hava flutt hugsanina hjá føroyingum. Nógv bendir nevniliga á, at føroyingar í størri mun taka undir við ætlanunum at seta nýggjan lofteftirlitsradara upp í Føroyum. Somuleiðis eru fleiri, ið nú meta Føroyar hava tørv á hernaðarligari verju, umframt at fleiri eru sinnað at loyva amerikanskum herskipum at brúka føroyskar havnir.
Hetta vísir nýggj kanning um verju- og trygdarmál, sum Spyr.fo hevur gjørt fyri Javnaðarflokkurin á fólkatingi.
Í juli mánaði í fjør vórðu 500 fólk spurd, um tey mettu, at Føroyar høvdu tørv á hernaðarligari verju. Tá svaraðu smá 32% ja, meðan heili 47% svaraðu nei. Um vikuskiftið vórðu 500 føroyingar so aftur spurdir sama spurning, men hesaferð svaraðu 44% ja, meðan 35% svaraðu nei. Okkurt bendir sostatt á, at nógvir føroyingar hava eina aðra støðu til verju- og trygdarmál enn í fjør.
Tí í dag er tað eisini ein meiriluti av teimum spurdu, ið taka undir við, at ein nýggjur lofteftirlitsradari verður settur upp í Føroyum, og somuleiðis ein meiriluti, sum vil loyva amerikanskum herskipum at regluliga brúka føroyskar havnir. Í juli í fjør tóku einans 32% undir við at seta nýggjan radara upp í Føroyum, meðan heili 64% taka undir við tí nú. Ávíst fyrivarni skal tó takast her, tí spurningarnir vórðu orðaðir øðrvísi.
##med2##
Kortini er gongdin greið, og kjakið seinasta árið hevur flutt okkurt í føroyingum:
- fleiri føroyingar eru farnir at taka støðu í trygdar- og verjupolitiskum spurningum.
- fleiri føroyingar taka í størri mun undir við verandi ætlanum á trygdar- og verjuøkinum í Føroyum enn undanfarna ár.
##med3##
Fríggjadagin 24. september verður møguleiki at hoyra meira um hesi mál á ráðstevnuni ‘Føroyar millum stórveldini’ á Hotel Føroyum. Ráðstevnan byrjar kl. 13, tað er ókeypis, men neyðugt er at tekna seg á jf(at)ft.dk.
##med4##
Javnaðarflokkurin á fólkatingi


text:
Harry Potter og eldbikarið
Bókaklubbin
- Síður: 454
- Útgávuár: 2019
- Upprunamál: enskt
- Innbinding: innbundin við lesibandi
- Rithøvundur: J. K. Rowling
- Myndir: Jim Kay
- Týðari: Malan Háberg
Nú er hon her, myndprýdda útgávan av fjórðu bókini í røðini um heimsins kendasta gandakall - Harry Potter og eldbikarið.
Við makaleysum listarligum dugnaskapi gandar listamaðurin, Jim Kay, fram hugtakandi hendingar og yndispersónar: Illoygda Moody, Viktor Krum, Ritu Skeeter og fleiri onnur, ímeðan Beauxbatons, Durmstrang og Hogwarts stríðast fyri at vinna trígandasteypið í hesari einastandandi myndprýddu útgávuni av fjórðu bókini í sera væl umtóktu bókarøðini eftir J. K. Rowling.
Í somu løtu sum Myrkursins tekin brennur í luftini uppi yvir verðinsmeistaraskapinum í Quidditch, fer vandi at elta Harry Potter. Eldbikarið hevur valt hann at umboða Hogwarts í navnframu trígandakappingini. Harry verður royndur í gandi og dirvi longu í fyrstu kapping, har hann skal berjast við ungarska hornahalan. Ein roynd, sum hevði verið ein avbjóðing sjálvt fyri tað størsta og mest roynda gandafólkið. Men fyri Harry er kappingin bara byrjanin á einari nógv álvarsamari styrkisroynd. Í tokukenda ljósinum á Little Hangleton, har forfedrarnir hjá Tom Riddle liggja grivnir, er svartagandurin við at menna seg …
J. K. ROWLING er rithøvundurin, sum hevur skrivað bøkurnar um Harry Potter; hesar bøkur, sum bera av øllum, hava sligið øll sølumet og vunnið fleirfaldaðan heiður. Bókarøðin er elskað av fjepparum runt alla verðina, og meira enn 500 milliónir eintøk eru seld. Bøkurnar eru týddar til 80 mál og gjørdar til 8 stórfilmar. Rowling hevur skrivað tríggjar handbøkur fyri at stuðla vælgerandi endamálum: Quidditch Through the Ages, Undursom djór og har tey eru (fyri at hjálpa Comic Relief og Lumos) og The Tales of Beedle the Bard (fyri at hjálpa Lumos), eisini eitt filmshandrit við íblástri frá Undursomum djórum og har tey eru. Hon hevur eisini samstarvað um ein sjónleik, Harry Potter og bannaða barnið. Fyrri og seinni partur. Leikurin hevur verið sýndur í West End í London síðan summarið 2016 og byrjaði á Broadway á vári 2018. Í 2012 byrjaði talgilda fyritøkan hjá J. K. Rowling, Pottermore, har fjepparar sleppa at síggja tað nýggja, sum hon skrivar, og sleppa at kava djúpari niður í gandaheimin. J. K. Rowling hevur skrivað eina skaldsøgu fyri vaksin, The Casual Vacancy, og hon skrivar eisini krimisøgur undir dulnevninum Robert Galbraith. Umframt at hava fingið ein OBE fyri verk síni innan barnabókmentir, hevur hon fingið fleiri heiðurslønir, millum annað France´s Légion d´Honneur og H. C. Andersen heiðurslønina.
JIM KAY vann Kate Greenaway heiðursmerkið í 2012 fyri myndprýðingarnar í Eitt skrímsl kemur eftir Patrick Ness. Hann hevur lisið myndprýðing á University of Westminster, og eftir at hava tikið prógv, hevur hann arbeitt á Library & Archives of Tate Britain og í Botanic Gardens í Kew. Eftir at hann hevði sýnt myndir fram í Richmond Gallery, vendi ein útgevari sær til hansara, og síðan hevur hann arbeitt sum fríyrkisfólk. Jim Kay hevur framleitt heildarlist fyri film og sjónvarp og hevur havt verk við í einari bólkaframsýning á V&A-savninum í London. Myndprýdda útgávan av Harry Potter og vitramannasteininum gjørdist sera væl umtókt um allan heimin, og forlagið Bloomsbury hevur fingið hann at myndprýða allar tær 7 upprunaligu bøkurnar um Harry Potter. Jim Kay


text:
Blóðpylsudagar
Starvslýsing
Vit hava møguleika at svimja eina ferð um vikuna. Hetta er eitt tilboð, sum vit bjóða, soleiðis at børnini, gerast trygg við vatni. Við fara 1 vaksin við 1-3 børnum í barnagarðsaldri, og 2 vaksin við 5-6 børnum í forskúlaaldri. Børnini fáa ein seðil heim við, tá teirra túrur er at svimja. Minnist til at seta navn á arm-/svimjiringar, í hand-klæði og klæðir. Børnini minnast ikki altíð til, hvat tey hava við sær, og ringt er hjá tí vaksna at vita, hvør eigur hvat. Fyri at gera svimjingina tryggari, er altíð ein vaksin afturat, sum er uppi á landi, hvar betur yvurlit er.


text:
Aqua: Vit gleða okkum at koma til Føroya
Hóskvøldið spælir Aqua á Summar Festivalinum
Hóskvøldið spælir heimskendi hittbólkurin Aqua fyri fyrstu ferð í Føroyum. Framførslan verður á Summar Festivalinum, sum verður komandi vikuskiftið.
Aqua fekk rungandi gjøgnumbrot við risahittinum »Barbie Girl« í 1996, og eftir tað komu hittlistasangir sum »Doctor Jones«, »Cartoon Heroes«, »Around The World«, »My Oh My« og aðrir.
– Vit gleða okkum at koma til Føroya at spæla, sigur Aqua í einari heilsan.
Aqua kemur við vælmannaðum bólki til Føroya, og tey lova eina rimmar framførslu á Vágsbø hóskvøldið.


text:
CCF 6 Aa
TSB E 153
1 Eg veit eina rímuna,
inni hevur ligið leingi:
Hjalprekur fyri ríki ræður,
reystar hevur hann dreingir.
2 Raskar hevur hann dreingirnar
og hartil mangar sveinar,
ein ber yvir allar teir,
hann glógvar í gulli reina.
3 Mangar hevur hann sveinar,
alir teir upp við gavni,
ein ber yvir allar teir,
Sjúrður nevndur á navni.
4 Hoyrt havi [eg] av gamal tíð,
at arin er eitt fok,
nú skal ríma um Sjúrð hin unga,
hansara fyrsta tok.
5 Snarliga kann arin flúgva
eina langa leið,
nú skal kvøða um Sjúrð hin unga,
tá hann fyrst út reið.
6 Árla var um morgunin,
sólin skín so víða,
Sjúrður klæðist for síni song,
hann býr seg út at ríða.
7 Út varð loystur gangarin
undir hallarvegg,
prýddur var hann við skarlak
niður á hóvarskegg.
8 Út varð loystur gangarin,
ið Sjúrður skuldi á ríða,
hann var prýddur við skarlak
niður á miðal síðu.
9 Sjúrður klæðist for síni [song],
letst í brynju nýggja:
“Nú lystir meg á skógvin fram
undurverk at síggja.”
10 Sjúrður klæðist for síni song,
hann fekk so mikið í huga:
“Nú lystir meg á skógvin fram
undurverk at skoða.”
11 Sjúrður reið á skógvin fram
bæði av ilsku [og] bræði,
hvørki kundi fyri hann koma
kristið ella heiðið.
12 Sjúrður reið á skógvin fram
fult í dagar tríggjar,
einki ting tað kundi hann
hvørki hoyra ei síggja.
13 So reið hann tann fjórða dag,
tóktist vera í trota,
tá ið dagur at kvøldi kom,
sá hann ein stóran flota.
14 Tað var Sjúrður Sigmundarson,
stillar síni ferð,
hann sær har í hasum flota
gull við búgvið svørð.
15 Sjúrður stillar síni ferð
ei í góðan tíma,
hann sær har [í] hasum flota
teirra skjøldar skína.
16 Tað er Sjúrður Sigmundarson,
tekur til sítt svørð:
“Nú skal ríða longur fram
at vita, hvøssu fer.”
17 Sjúrður mundi til teir fara,
tað var ei til dans,
hann sær sita fyri sær
ein heilan dvørgakrans.
18 Hyggur hann upp á dvørgarnar,
teir hyggja upp á hann,
hvørgin partur talaði,
tóktist teim einki stand.
19 Svaraði ein av dvørgunum,
hann bar ikki kinnar bleikar:
“Hvat eru tíni ørindi?
Ert tú komin at leika?”
20 Svaraði annar av dvørgunum,
hann bar ikki kinnar bleikar:
“Ert tú komin at stríðast her,
ella ert tú komin at leika?”
21 Sjúrður situr á sínum hesti,
ongan veg kann fara,
enntá tegir Sjúrður til,
tordi ei aftur at svara.
22 Hundrað vóru dvørgarnir,
væl, tað var ikki fleiri,
allir upp á Sjúrðin sóu
bæði av ilsku og reiði.
23 Hugsaði Sjúrður Sigmundarson:
“Eg skal ikki hjartað selja,
gerið, hvat tykkum sýnist best,
tit skulu korini velja.”
24 Upp steig ein av dvørgunum,
hvessir hann sítt spjót,
ógvuligur annar tá,
hann snúðist honum imót.
25 Høggini vanka mong og tung,
syngur á dvørgabrynju,
hann sær hvørki himmal ei jørð,
tey yvir honum dynja.
26 Høggini vanka mong og tung,
summir falla á grúgvu,
hann sær hvørki himmal ei jørð,
tey yvir honum flúgva.
27 Har kom ein av dvørgunum
fast av miklum móði,
hann hevði upp sína høgru hond,
Sjúrða á nasar sló.
28 Tá fekk Sjúrður av dvørgum høgg,
tann hin menskur mann,
blóðið undan brynjuni
niður á saðil rann.
29 Yvrið dregur at Sjúrði,
søgur ganga frá,
dregur út sítt búgvið svørð
og tað í loftið brá.
30 Ógvuliga Sjúrður høgg,
tað syngur á gyltum ringi:
“Hetta er tað fyrsta sár,
eg havi á skógnum fingið.”
31 Sjúrður brá sín bitra brand,
tað mundi ongan vara,
sleri so til dvørgin tann,
hann feldi hann niður til jarðar.
32 Har kom fram ein annar dvørgur,
Sjúrði mundi hann siga:
“Slá tú ongan fleiri dvørg,
hann var ei av várum liði!
33 Hoyr tað, Sjúrður Sigmundarson,
eg sigi tær satt ífrá:
slært tú niður ein annan dvørg,
tú kemur har ikki frá.”
34 Burtur hvurvu dvørgarnir,
helst fyri uttan vanda,
síðan mátti Sjúrður
í kolmyrkri ganga.
35 So reið Sjúrður Sigmundarson,
frystir hans saðilgjørð,
rímfrost var tá yvir fallið
heidna manna jørð.
36 Sjúrður ríður til og frá,
ongan veg kann finna,
dvørgamoyggin til hann kom,
hin vitra og hin svinna.
37 Har kom fagra dvørgamoyggin,
skín sum sól á sjó,
hon mundi vera í gulli rend,
perlur á jørðina dró.
38 Svaraði hin ungi Sjúrður,
tungu ber hann so snjalla:
“Hoyr tað, yndig dvørgamoyggin,
flyt meg heim til halla!”
39 Tað var yndig dvørgamoyggin,
fylgdi honum so væl
av tí høga fjallinum
í ein djúpan dal.
40 Fylgdi hon honum í dalin niður
fram við eini á,
borgir sóu tey undan koma,
á pílarum stá.
41 Tá svaraði Sjúrður
av so tungari sorg:
“Hoyr tú, yndig dvørgamoyggin,
hvør býr her í borg?”
42 Svaraði yndig dvørgamoyggin,
øll í gulli skín:
“Hann býr her í hesi borg,
sæli faðir mín.
43 Hoyr tað, Sjúrður Sigmundarson,
tak teg fullvæl vara,
hvat mín faðir til tín sigur,
tú skalt ei aftur svara.
44 Hann biður teg í smiðju við sær,
tá verður skamt til dags,
men so snart tú kemur har,
tú rennur burt sum vaks.
45 Hann veit, at Sjúrður Sigmundarson,
honum er ikki at eggja,
hann biður teg í smiðju við sær
stórar stengur at sleggja.
46 Tá ið tú kemur í hallina inn,
legg teg niður sjúkan,
svarar tú honum eittans orð,
høvur av herðum fúka.”
47 Sjúrður kom í hallina inn,
var so síðla á kvøldi,
dvørgurin var í síni smiðju,
smíddi við stórum eldi.
48 Dvørgurin skuldi í hallir ganga,
sum hann plagdi fyrr,
hann sær standa ein stóran hest
bundnan við hallardyr.
49 Yvrið dregur at dvørginum,
hann gerst í kinnar reyð,
setti spjót í hallargátt,
hurð av hongslum fleyg.
50 Dvørgurin so til orða tekur,
tað var alt so brátt:
“Hvat er hetta fyri ein kempa,
her er komin í nátt?”
51 Dvørgurin tók sítt gylta spjót,
letst í brynju nýggja:
“Skaffið fram ta miklu kempu,
brádliga vil eg hann síggja!”
52 Tá svaraði dvørgamoyggin:
“Lat tað nú so vera,
hann er her av neyðum komin,
tú skalt honum einki gera.”
53 Tað var yndig dvørgamoyggin,
tekur at faðir at læra:
“Kempan er bæði mikil og mødd,
tú skalt hann ikki skaða.”
54 Dvørgurin brá sín bitra brand,
Sjúrða ætlar at vega,
dvørgamoyggin um oddin tók:
“Elva nú ongan trega!”
55 Dvørgurin kastar gyltum brandi,
allur í gulli skín:
“Sjúrður, gakk at breiða borði,
drekk bæði mjøð og vín!
56 Eg veit tað, Sjúrður Sigmundarson,
tær er ikki at eggja,
tú skalt koma í mína smiðju
stórar stengur at sleggja.”
57 Sjúrður upp frá borði steig,
skuldi í smiðju fara,
mintist aftur, at dvørgamoyggin
bað hann ikki svara.
58 “Eg skal geva tær brynjuna,
gjørd er av silvuri hvíta,
hvar tú verður í striði staddur,
hana man einki bíta.
59 Eg skal geva tær spjót so gott,
gjørt av góðum treysti,
stikk so manniliga til,
ikki skal tað bresta.”
60 Árla var um morgunm,
sólin skín so víða,
Sjúrður klæðist for síni song,
hann býr seg heim at ríða.
61 Svaraði Sjúrður Sigmundarson,
tungu ber so snjalla:
“Hoyr tú, yndig dvørgamoyggin,
flyt meg heim til halla!”
62 Svaraði yndig dvørgamoyggin
av so tungari sorg:
“Eg skal flyta teg so langt,
at tú sært Hjalpreks borg.”
63 Hon fylgdi honum so langt á leið
við trá og tunga sorg,
inntil, hyggi [eg], fyrst tey sóu
Hjalpreks kongins borg.
64 Har mundu tey skiljast at
við trá og tunga treyt,
hann kysti hana so søtan koss,
at vín á vørrum fleyt.
65 Dvørgamoyggin aftur vendi,
hon feldi tár á kinn,
Sjúrður gekk til hallar heim
for Hjalprek kongin inn.
CCF 6 Aa
TSB E 153
Handrit: J. Klemmensen: Sandoyarbók. Dansk folkemindesamling 68, N3. 63, s. 649
Útgávur:
1. R. Long: Sandoyarbók II, s. 194.
2. Føroya kvæði (N. Djurhuus greiddi til útgávu, 1951) Band I, Teil 3, s. 263.
3. Føroya kvæði (Inngangur og úrtøk eftir Dánjal Niclasen, 1998) 4. bind, s. 139
Heimild: Úr Sandoy. Johan Michael Hentze, Jóhan í Uttastovu (1787-1840), Sandi, 1823
Sjúrður ríður út í heidningaskógirnar, hittir ein her av dvørgum og drepur fleiri teirra. Dvørgarnir hvørva, og Sjúrður villist í skógunum.
Ein moyggj kemur til hansara. Hon er blíð við hann, kyssir hann og vísir honum vegin út úr myrkrinum.
Pápi hennara er dvørgur. Hon fer við Sjúrði til borg faðirs síns og fær faðir sín at smíða brynjuskjúrtu og hjálm, sum einki vápn megnar at skera ígjøgnum. Sjúrður tekur tey, og síðani vísir moyggin honum leiðina heim.
á føroyskum: CCF 6 (bert á føroyskum). Eisini nevnd ”Dvørgamoy fyrsta”.


text:
Klokkan trý korter til sjey í kvøld gekk eg upp trappurnar til ovaru hæddina í Víkingahúsinum í Sarpugerði í Norðragøtu og trein inn í tað enn ólidna stóra hølið, sum er eyðkent av betongi og ráum tilfari. Stólar vóru settir upp eftir longdini og við endan var eitt timburskapilsi – tann smíðaði pallurin, sum skuldi bera sangleikin Oliver hesar báðar tímarnar, sum innkomna fjøldin hevði sett av til at...ferðast í annan heim.
Ljós og ljóðútgerð var hongd upp og býarnavn og býarmyndir málað á gráa veggin at skapa staðsetingina og á allan hátt sást, at her treivst áhugaleikur fyri leiksins skuld!
Fyrst trinu tónleikararnir á pall – í kollum og enskum dreingjaligum búna og restina av leiktíðini vóru teir týdningarmikil drívmegi og styrki undir sangi og leiki.
Vit vistu, at nógv børn spældu við, men tað gjørdist ikki veruligt, fyrr enn tey sum tey fyrstu komu á pallin og leikandi sungu langtandi sangin hjá svongum barnaheimsbørnum um mat. Og Oliver traðkaði nú fram í trúverdum figuri og so fylgdu vit øll.
Nógvir spennandi, lovandi og góðir leikarar og sangarar spældu fyri mestsum fult settum høli og drógu okkum gjøgnum vanlagnu, sorg, órættvísi, gleði og skemt. Sonurin hevði á orði, nú vit komu heim, at tað var synd í Martini, tí tað var so ringt hjá Oliver. Og eg skilji hetta so, at hann eins og eg hevði fingið høvi at seta seg inn í og dvølja eina løtu við eina mannalagnu úr klassiska bokmentaheiminum – so einfalt og tó so djúpt. Martin er vinmaður hansara, men í kvøld var hann Oliver. Alvi er granni okkara, men í kvøld var hann Fagin, og soleiðis kann eg halda fram: tey eru 4. og 5.floks børn í m.a. Gøtu skúla, men í kvøld vóru tey svong børn ella tjóvar í London Town, tey eru studentaskúlanæmingar á Kambsdali, men í kvøld vóru tey skálkar, politistar og onnur leikfólk.
Tað løgna er, at leikurin hevði sett okkum stevnu, og øll fóru vit úr okkara hami og dvaldust eina stund millum rætt og órætt, gott og ónt, í tíðarlumma, har kreativu evnini hjá einum lutfalsliga stórum parti av bygdar- og oyggjafólki, samvirkaði á bókmentaligum grundarlagi, í felagsligari drívmegi og við persónligum sereyðkenni og íløgum. Við Losjuni í Gøtu, Riu Torgarð, Elsu Mariu, John, Alva, Tobba, Noomi, Tóka og Martini á odda fóru vit eftir lívsgóðsi aftur til tíðliga í 19. øld – vit fóru til London í kvøld.
Hanna Jensen


text:
Nikkil Heinesen bjóðar seg fram til enn eitt skeið í nevndini í Pedagogfelagnum. Hann hevur brúkt nógva orku upp á miðling og sjónliggerð av felagnum og námsfrøðiliga fakinum, og millum hjartamálini eru eisini betri lønarkor, fyrireikingartíð, arbeiðsumhvørvi og eitt nýtt felagshús
Eg eiti Nikkil Heinesen, varð útbúgvin námsfrøðingur í 2012 og arbeiði í Frítíðarskúlanum og ungdómshúsinum í Hoyvík. Í 2015 var eg fyrstu ferð valdur í nevndina, og havi eg seinastu tvey árini verið næstformaður í felagnum. Eg eri giftur, vit eiga tvey børn, og tað triðja er á veg.
Nú standi eg so aftur fyri valið, og vil eg her nema við nøkur av hjartamálunum, sum eg haldi, at felagið eigur at arbeiða við.
Skulu seta dagsskránna
Pedagogfelagið er og skal verða samhaldsfast. Eitt fakfelag fyri øll námsfrøðilig starvsfólk. Tí eitt stórt og sterkt felag stendur seg í fakfelagsstríðnum mótvegis arbeiðsgevarunum og fær veitt limunum góðar tænastur.
Tá eg kom í nevndina í 2015, var eg varugur við, at felagið ikki hevði ein skipaðan miðlapolitikk. Heimasíðan var gomul, og sera sjáldan vóru greinar í almenna rúminum, ið viðgjørdu námsfrøðiliga økið.
Ferð var tí sett á at útvega nýggja heimasíðu, og miðlafólk var sett. Eg bjóðaði meg í 2018 at átaka mær uppgávuna at røkja og dagføra heimasíðu og Facebook-vanga, og havi eg havt ábyrgdina av hesum síðani.
Í 2020 eydnaðist endiliga at blása nýtt lív í Pedagogblaðið. Tað hevur stóran týdning, at vit hava ein fakligan, námsfrøðiligan pall, sum talar tykkara søk, setir dagskránna og kann kveikja áhugan hjá øðrum miðlum at taka námsfrøðilig viðurskifti upp til umrøðu og viðgerð.
Verði eg afturvaldur, vil eg framhaldandi arbeiða fyri, at felagið skal vera sjónligt, og at Pedagogblaðið eisini gerst ein tíðindaportalur á alnótini við viðkomandi greinum.
Arbeiðsumhvørvið
Vit síggja í kanningum, at 80 prosent av limunum arbeiða niðursetta tíð, og nógv støðast ikki leingi í sama arbeiði. Á námsfrøðiliga arbeiðsøkinum eru nøkur viðurskifti, ið skulu endurskoðast, so at vit fáa betri arbeiðsumhvørvi.
Tað eru nøkur viðurskiftið, sum vit mugu loysa alt fyri eitt við samráðingarborðið. Her kann eg nevna fyrireikingartíð, styttri arbeiðsviku og møguleikan at fara niður í tíð uttan lønarmiss, tá ein nærkast eftirlønaraldri. Eisini eigur at vera hugt eftir møguleikanum at fáa umsorganardagar – dagar, sum einstaklingurin brúkar til umsorgan fyri sær og sínum.
Verði eg valdur aftur í nevndina, farið eg framvegis at arbeiða fyri, at vit fáa skipanir ið veruliga muna, soleiðis at tað verður lættari at gerast gamal á námsfrøðiliga arbeiðsøkinum.
Fyrireikingartíð
Allir námsfrøðingar skulu hava minst 12,5 prosent av setanarbrøkinum til fyrireikingartíð. Sum fakfólk er tíðin komin, at vit krevja at fáa betri møguleika at virka fakliga.
Arbeiðsgevarin skal, serliga á kommunala økinum, játta nógv meiri pening til økið, soleiðis at fíggjarligt rásarúm verður fyri, at vit starvsfólk kunnu hava skipaða tíð at gera tað neyðuga námsfrøðiliga fyrireikingar- og eftirmetingararbeiði, sum krevst.
Nýtt felagshús
Nú er nokk tosað. Føroya Pedagogfelag skal hava nýtt felagshús. Eitt útvent og opið hús, sum verður eitt fakligt savningarstað. Her skulu allir limir kenna seg heima. Eitt hús, sum limir eisini kunnu nýta til føðingardagar, konfirmasjónir og líknandi.
Verði eg valdur í nevndina, farið eg at virka fyri einum nýggjum felagshúsi, og at allir limir kunnu kenna eitt tilknýti til okkara felag.
Stríðist fyri øll
Nevnd felagsins er vald at umboða allar limir. Eg havi alla tíðina eftir besta førimuni roynt at vera røddin hjá hvørjum einasta limi.
Úrslitini hesi seks árini tala fyri seg. Hyggja vit at byrjanarlønini hjá hjálparfólkum, so er hon hækkað við átta prosentum og endalønin við sjey prosentum. Byrjanarlønin hjá námsfrøðingum er hækkað við sjey prosentum og endalønin við 13,5 prosentum. Hetta eru úrslit, sum vit hava rokkið síðani 2015, og eru hetta søguliga góð úrslit.
Tá vit hava verið við á norðurlendskum fundum, øvunda onnur norðurlond okkum okkara úrslit. Okkara svar til hesi er tó, at vit eru ikki komin á mál enn. Lønin skal hækka nógv meiri, og hesum vil eg sjálvandi arbeiða fyri.
Til seinastu samráðingar fingu nakrir kommunalir dagstovnaleiðarar eisini eitt munandi lønarlyft, sum var eitt tiltrongt úrslit í allar mátar.
Veljið úrslit
Eg vil enda við eini tøkk. Tað hevur verið mær ein heiður at umboða allar limir felagsins í fakfelagsarbeiðinum hesi seks árini, eg havi havt sæti í nevndini. Takk fyri álitið og møguleikan. Takk fyri tær mongu kveikjandi vitjanirnar, ið eg havi verið á kring alt landið.
Sýna tit mær álit at halda fram í arbeiðinum, lovi eg, at mín partur ikki skal liggja eftir í nøkrum.
Veljið úrslit, veljið Nikkil.
Gott val.
Nikkil Heinesen, námsfrøðingur
valevni til nevndina


text:
Føroysk heilivágsskrá
Heiti
Løgtingslóg um broyting í løgtingslóg nr. 104 frá 5. September 1988, sum seinast broytt við løgtingslóg nr. 15 frá 16. mars 2015 um apoteksverkið og heilivág (Heilivágsskrá)
Frágreiðing
Endamálið við uppskotinum er at fáa eina áseting í lógina um apoteksverkið og heilivág, soleiðis at tann til eina og hvørja tíð í Danmark galdandi útgáva av Danske Lægemiddelstandarder, er at skilja sum “føroysk heilivágsskrá”.
Ummælisfreistin er farin
22.11.2019
Málsviðgjørt
Rannvá Bjarkadóttir Magnussen
Tak niður Hoyringsskriv Heilivágsskrá Uppskot Til Broyting Í Løgtingslóg Um Apoteksverk Og Heilivág Heilivágsskrá Javntekstur Heilivágsskrá


text:
7457.18 - Starvslæra í lívfrøði
Skeiðsnummar
7457.18
Heiti
Starvslæra í lívfrøði
ECTS
10
Endamál
At tey lesandi fáa møguleika at undirvísa í lívfrøði, at gera egnar royndir við støði í innihaldinum á linjuni, bæði faklig og didaktisk skeið, og at reflektera yvir hesi.
Innihald
• Undirvísing í fakligum evnum í samráð við starvslæraran • Starvslærufyrireiking • Gjøgnumføra starvslæru í 30 tímar • Dokumentera egna praksis
Læru- og undirvísingarhættir
Tey lesandi arbeiða sjálvstøðugt við at leggja starvslæruna til rættis og fremja hana, samstundis sum tey taka faklig skeið. Tey lesandi kunnu arbeiða antin einsæris ella í bólki. The students are working independently with planning and conducting the practicum at the same time as they take courses in biology. They can work either individually or in groups.
Læruúrtøka
Í verki at tengja saman faklig vitan og læringarfrøðiligari vitan Í verki at taka atlit til vanligar misfatanir innan lívfrøðilig evni At gagnnýta ymsar læringarpallar og duga at velja hóskandi læringarpall til ymisk lívfrøðilig evni
Próvtøkuháttur
Møti- og aktiv luttøka er kravd. Skrivast skulu í minsta lagi 5 loggbøkur frá starvsvenjingi, við so góðum eygleiðingum, reflektiónum, grundgevingum og viðmerkingum, at hesi kunnu brúkast sum dokumentasjón. Fyri at standa skeiðið skulu loggbøkurnar verða góðkendar.
Próvdøming
Innanhýsis
Próvtalsstigi
P-talsstigin
Lestrarlisti
Somu bókmentir sum í 7456.18 - Lívfrøði og lívfrøðilæringarfrøði
Ábyrgd
William Simonsen


text:
Nikita Khrusjtjov
Nikita Sergejevitj Khrusjtjov (russiskt: HиkиTa CepreeBич XpyщëB; føddur 3. apríl 1894 í Kalinovka í Kursk Oblast, deyður 11. september 1971 í Moskva) var sovjetiskur politikari.[1]
Hann var frá 14. september 1953 til 14. oktober 1964 Fyrsti floksskrivarin í Kommunistaflokki Sovjetsamveldsins og harvið kommunistiski statsleiðarin í Sovjetsamveldinum.
Nýggi politikkurin hjá honum aftaná deyða Stalins er kendur undir heitinum avstalinisering, hóast Khrusjtjov í tíðarskeiðnum við Stalin á odda hevði verið trúfastur fylgisveinur einaræðisharrans. Í 1938 gjørdist Nikita Khrusjtjov Fyrsti floksskrivarin í ukrainska Kommunistaflokkinum. Fyri sín leiklut undir stjórnartíðini hjá Stalin fekk hann tað eykanavnið "slaktarin úr Ukraina".[2]
Slóðir úteftirEdit
- Nikita Khrusjtsjov, snl.no (á norskum)
KeldurEdit
- ↑ Nikita Khrushchev dies, history.com
- ↑ Ayn Rand On ‘The Butcher Of The Ukraine’, intermexfreemarkett.blogspot.com


text:
Ársins bilur í Europa 2021
Í 2020 varð nýggi Toyota Yaris mest selda bilmodellið í Europa. Tað ber greið boð um, at bilkeyparar hava tikið væl ímóti nýggju útgávuni av væl kenda Yaris, og nú stendur greitt, at bilummælarar eru samdir við keyparunum.
59 bil-journalistar úr 23 europiskum londum kjósa á hvørjum ári ársins nýggja bil, og í 2021 var tað altso Toyota Yaris, sum legði alt annað aftur um seg.
Rósa hybrid-tøknini
Tað eru fleiri viðurskifti, sum eru orsøkin til, at tíðindamenninir valdu Yaris fram um alt annað.
Góðu koyrieginleikarnir við lága tyngdapunktinum geva eina fasta og neyva stýring, og hetta fekk nógvar rósur. Eisini nýggi hybrid-motorurin – sum er fjórða ættarlið av hybrid-tøknini – fekk góð skoðsmál. Talan er nú um tríggja-sylindraðan hybrid-motor við 116 hesum. Í meðal brúkar bilurin el-megi helvtina av tíðini, og hann megnar at koyra sum reinur el-bilur í upp til 135 kilometrar. Hetta gevur eisini góð úrslit, tí í meðal koyrir bilurin 26,3 kilometrar upp á liturin av bensin, og í býarkoyring er meðaltalið enn betri.


text:
Vit trúgvandi eru LJÓS og SALT í einum støðugt meiri myrknandi og kavrotnandi heimi.
Jenis av Rana má sigast vera umleið tann EINASTI sum játtar christna trúgv á tingi, sum ALTÍÐ PÚRA KLÁRT hevur latið eina óspilta, ósleiska, sann-christna meining koma púra klárt fram, UTTAN at vera tað allar minsta óhøviskur ella partískur. Og jú, hansara meining ER RØTT SAMBÆRT SKRIFTINI FRÁ PERMU TIL PERMU, tað er púra víst, eisini tá ið tað skal signalerast fyri endatíðar fráfallandi “globaliseraða” ES-sleikjandi, pengagríska Føroyinginum, hvør kynsorientering er góðtakilig yvirfyri Guði, (Guð meinar tað sama enn í 2010).
Sama hvat tit hava verið lærd av Satan í skúlakervi og fjølmiðlum hesarar endatíðar Føroysku samtíðar, so ER IKKI EIN TANN EINASTA KLEYV FØDD SAMKYND. Hvørki maður ella djór. Tað er eitt VAL sum menniskju gera, inspirerað til av ILLUM ANDUM. Hví eru tað BARA MENNISKJU, sum finna uppá sovorið SVANS?? Tí SATAN lokkar tey, tí hann HATAR menniskju, tí tey eru skapað í Guðs mynd og vórðu krýnd við dýrd, tá ið Guð skapaði tey!
Hetta ER altso ein TOTALT Guð-hatandi samtíð, vit liva í. Dagar Sodomu og Gomorrhu standa fyri durum, og vit hava EINKIÐ at gera við at sita í samlagi hinna ógudiligu, nikkandi til og samtykkjandi teirra Guð-hatandi, ógudligu standpunktir og gerðir. Lat meg bara siga tað BEINT FRAM: VIT FØROYINGAR HAVA SUM HEILD EINKIÐ AT LÆRA AV ÍSLENDINGUM, allarminst um siðalig virðir so sum hjúnatrúskap og heiðurligleika. Íslendska tjóðin man vera ein tann SPILTASTA, sum finst á norðaru jarðarhválvu; og tað sigi eg eftir AT HAVA BÚÐ HAR Í 7 ÁR. Landið er yvirsvomið av hori, lygn og sviki frá ovast til niðast. Nei, sum Lot ikki vildi lata sínar gestir vera millum SVANS sínar samtíðar, soleiðis ber eisini okkum at geva KLÁR BOÐ til okkara samtíð, hvat vit góðtaka, og HVØRJUM GERÐUM VIT HAVA ANDSTYGD FYRI. Gera vit ikki tað, SO ERU VIT VORÐIN SALTLEYS, og GUÐ vil kasta okkum í KØSTIN!!!. At siga, at man ikki vil vera við til eina “HAPPENING”, er IKKI PERSÓNLIG fordøming, men TAÐ ER ein KOLLDØMING AV EINI ÁVÍSARI SYND. Har er altso munur á!
LEGG TIL MERKIS, AT FØROYINGAR og norðurlendingar hava allir samlir fullgóðan møguleika til at vita hvat ið er rætt og hvat ið er skeivt, tí øll eiga eina bíbliu á sínum heimi, hóast hálv-korrupt eftir 1881. Men HUMANISMAN hevur snýtt, lokkað og nasadrigið fólk til at trúgva eini lygn. Tað ið vit síggja henda í dag, er júst tað sum Rómverjabrævið kapitul 1 umtalar; talandi har um spiltu menniskjuna, tá ið hon hevur vent Guði bakið:
19 Av tí at tað, sum kann verða vitað um Guð, er eyðsýnt í teimum; tí at Guð hevur sýnt teimum tað.
20 Tí at hinir ósjónligu lutir hansara frá skapan veraldarinnar eru klárliga sæddir, verðandi fataðir av teim lutum sum eru gjørdir, enntá hansara ævigi máttur og Guðhøvd; so at teir eru uttan umbering:
21 Av tí at, tá ið teir kendu Guð, dýrðmettu teir hann ikki sum Guð, eiheldur vóru takksamir; men gjørdust fáfongdir í sínum ímyndanum, og teirra fávitskuta hjarta varð myrkjað.
22 Váttandi seg sjálvar at vera vísar, gjørdust teir dárar,
23 Og broyttu dýrd hins óforgongiliga Guðs yvirí eina mynd, gjørd lík forgongiligum manni, og fuglum, og ferføttum djórum, og skriðkyktum.
24 Hvørsvegna Guð eisini gav teir upp til óreinsku, gjøgnum girndirnar av teirra egnu hjørtum, at vanæra síni egnu likam sín ámillum:
25 Hvørjir broyttu sannleika Guðs yvirí eina lygn, og tilbóðu og tænaðu skapninginum meiri enn Skaparanum, sum er vælsignaður um ævir. Amen.
26 Av hesi grund gav Guð teir upp at ringum lystum: tí at sjálvt teirra kvinnur broyttu tað náttúrliga brúkið yvirí hatta sum er ímóti náttúru:
27 Og somuleiðis eisini menninir, farandi frá tí náttúrliga brúkinum av kvinnuni, brendu í síni girnd hvør móti øðrum; menn við monnum virkandi hatta sum er ósømiligt, og móttakandi í sær sjálvum tað viðurlag villu sínar sum var hóskiligt.
28 Og enntá sum teim líkaði ei at afturhalda Guð í kunnleika sínum, gav Guð teir yvir til eitt afturkastiligt sinni, at gera hasar lutir sum eru ikki sømiligir;
So hetta ER ALTSO TAÐ, SUM GUÐ HEVUR AT SIGA UM SLÍKT, EISINI Í NÝGGJA TESTAMENTI, slíkt andstyggiligt svans sum tað er tá ið tvær kvinnur liva saman í kynsligum sambandi. Nakað hjúnaband kann tað so aldri kallast, sama hvat onkrir satans biskoppar í seyðaskinnum samansvørja skal vera normur hins nýggja ordans. Vit liva mitt í tí STÓRA FRÁFALLINUM, sum skriftin tosar um skuldi koma í SÍÐSTU TÍÐ. Nú er tíð uppá at standa fastari enn nakrantíð, og ikki gera sum tey flestu, og bukka undir fyri hesum “tolsemis”, “jaliga” endatíðar molapykkinum; nei vit mugu lata sannleikan ljóða klárari og meira ótvítýðugt enn nakrantíð, so tað IKKI skal vera nakar ivi hjá heiminum um, hvat er rætt og hvat er SKEIVT, … eisini, – og IKKI MINNI, í 2010!!
Vit trúgvandi eiga ein sannan umboðsmann í Jenisi av Rana. Tí vil eg mæla til, at øll trúgvandi standa saman um hann og biðja fyri honum dagliga.
Vit hava ONGANTÍÐ HAVT EIN BETRI MANN Á TINGI enn JENIS KRISTIAN av RANA! EITT SATT JESU CHRISTI VITNI.
HJÁ ÍSLENDSKU TJÓÐINI AT HAVA KVINNULIGAN SAMKYNDAN FORSETA MÁ SIGAST VERA STØRSTA SKOMM SUM YVIRHØVUR KANN HUGSAST!! Bíblian tosar um, at tað er ein BANNING hjá einum fólki, tá ið konur valda tí (Jesajah 3:12), hvør mikið meira tá ið hon so er ein SODOMITTUR omaná tað heila.
FÚL SKOMM!!! OG AV RØTTUM TIKIÐ AVSTØÐU FRÁ AV JENISI AV RANA YVIRFYRI ØLLUM HEIMINUM, – BORIÐ HEILT YVIR Í HVÍTU HÚSINI. Ja, hvat tá?
Gævi Guð, tað funnust fleiri slíkir harðir suðuroyar-steinar sum Jenis. Nógvir tykjast mær íðansheldur morlutir.
Um eini 10 ár fara menn sum eg og Jenis í fongsul fyri at standa ímóti fleirtals KLOAKKSLIGA streyminum. Hvussu við tær?
TEY 10 BOÐINI ERU ENN GUÐS FULLKOMNI OG HEILAGI STANDARDUR um rætt og rangt (óansæð hvat falslærandi ný-pinsa meinigheitir í dag so andskræmiliga klossasliga og mannsleikjandi prøva uppá at kommunikera).
Hjúnalag er ærusamt í øllum, og songin ódálkað: men horkallar og horfremjarar vil Guð døma.
(Hebr. 13:4)
Sjúrður.


text:
Heimasíðan hjá ÍSF setir kendum fólki spurningar um ítrótt og rørslu:
– Hvat gert tú fyri at halda teg í form?
– Ert tú limur í ítróttarfelag?
– Íðkaði tú ítrótt sum barn?
– Hvønn týdning hevur ítróttur og rørsla fyri teg og samfelagið?
Ætlar at rógva gjøgnum alt Evropa
Álendingurin Jörgen Pettersson er forseti fyri altjóða oyggjaleikafelagsskapin IIGA, International Islands Games Association. Hann var í fleiri ár fastur maður á álendska oyggjaleikaliðnum í flogbólti, og vann 4 gullheiðursmerki og eitt silvur á teimum seks oyggjaleikunum, hann luttók í sum aktivur íðkandi. Hann er føddur í 1965, er útbúgvin journalistur, og starvast sum tíðindaleiðari á Ålands Tidningen
“Eftir at eg gavst við flogbóltinum eri eg byrjaður at rógva. Hetta er ein ítrótt, sum passar mær ógvuliga væl. Fyri tað mesta haldi eg kondina við líka við at rógva á maskinum, men eg rógvi eisini við túrbátum. Eg og ein vinmaður mín hava ein bát, sum vit hava róð við úr Álandi til Stockholms og víðari gjøgnum Göta kanalina til Göteborg. Báturin liggur nú í Göteborg, men vit hava eina villa ætlan um at rógva niður gjøgnum evropeisku kanalirnar og áirnar, og ikki helma í fyrr enn vit eru náddir Kaspiska Havið. Tá vit róðu tvørtur um Svøríki, tóku vit tað í smáum teinum í vikuskiftunum, soleiðis kunnu vit kanska eisini gera niður gjøgnum Evropa. Vit fáa at síggja. Umframt rógvingina, so telvi eg eisini”.
“Eg eri limur í IFK Mariehamn”.
“Sum barn royndi eg ein hóp av ítróttagreinum, so sum fótbólt, borðtennis, badminton, tennis, flogbólt og talv. Eg spældi heilt nógv fótbólt, til ein skaði í knænum steðgaði mær sum 13 ára gamal. Tað vísti seg at vera Schlatters-sjúka, sum ikki er so óvanlig hjá børnum í vøkstri. Eg gavst heilt við at íðka kropsligan ítrótt, og telvaði bara í árunum frá 13 til 18 ár. Hóast eg ikki hevði roknað við at kunnu hoppa aftur, so royndi eg flogbólt aftur sum 18 ára gamal, og tað riggaði. Eg kendi einki til brekið í knænum, og eftir hetta gjørdist flogbólturin mín ítróttur, saman við talvi”.
“Ítrótturin hevur ómetaligan týdning fyri einstaklingin og fyri samfelagið eftir mínari meining. Sum einstaklingur lærir tú at kempa og fylgja reglum, og tú lærir eisini, at tú ikki skalt gevast. Tað er so týdningarmikið, at tað í ítróttinum er pláss fyri øllum – eisini teimum, sum ikki koma heilt upp í oddin. Ítrótturin hevur brúk fyri øllum, og tí eiga øll at fáa høvi til at royna seg í ítróttinum. Samfelagið kann kann hinvegin eisini læra nógv av ítróttinum”.


text:
Mánadagin 5. september løgdu Sjókovin, Tøkni og Nám fram spennandi heimasíðu, ið nevnist Sjófeingi.
Heimasíðan er ætlað sum undirvísingartilfar til 6. flokk í náttúru og tøkni og heimkunnleika.
Heimasíðan varð løgd fram í hølunum hjá Sjókovanum í Leirvík, og finst á sjofeingi.fo
Eg havi hugt eitt sindur gjøgnum hesa heimasíðu, og eg fegnist um, at næmingar kring landið nú fáa munandi betri møguleikar at læra um fiskivinnu, alivinnu, umhvørvi og burðardygd. Hetta er tiltrongt, tí hóast vit eru ein fiskivinnutjóð, læra børn og ung alt ov lítið um hesar spennandi vinnugreinar.
Tað er tíð upp á, at føroysk ung í størri mun byrja at síggja tilfeingisvinnurnar sum ein spennandi møguleika, eisini sum útbúgvingarval.
Sjófeingi er áhugavert fyri øll
Hóast heimasíðan er ætlað næmingum í sætta flokki, eiga onnur eisini at lesa hana.
Flestu føroyingar kunnu læra nógv nýtt við at blaða gjøgnum hesa væl myndaprýddu síðuna. Her eru bara nøkur fá dømi um, hvat nýtt tú kanst læra. Visti tú til dømis at:
• Fyri hvørji 100 tons, sum verða fiskað kring heimin, so fiska føroyingar 1,46 tons?
• Ein milliard fólk eru tengd at havinum fyri at kunna liva
• Fiskur er tann mest keypta og selda matvøran í heiminum
• Føroyingar fiskaðu 660.056 tons í 2019 - umleið 12,5 tons pr. føroying
• Føroyingar framleiða góð 3% av øllum laksinum á heimsmarknaðinum?
• Bakkafrost og Mowi teljast millum tríggjar teir burðardyggastu proteinframleiðararnar í heiminum - sambært Fairr Protein Producer Index?
• Innihaldið av koltvíiltu er økt umleið 45 % síðan ídnaðargerðina.
• Uttan vakstrarhúsárin hevði hitalagið á jarðaryvirflatini í miðal verið 33 stig lægri
• Heitari hitalag ger, at nebbasildin brennir feittið skjótari, so fitigoymslan verður tóm, áðrenn veturin er liðugur.
Hetta eru bara nøkur fá dømi um áhugaverd fakta, ið heimasíðan Sjófeingi borðreiðir við.
Ungdómurin má seta meira prís upp á fisk
At enda hevur heimasíðan eisini nakrar uppskriftir, ið kunnu brúkast í skúlanum, men hví ikki eisini heima?
Fólkaheilsuráðið vísir ferð eftir ferð á, at tað er heilsugott at eta fisk. Men hóast hetta bíta føroyingar ikki á. Bara 61% av føroyingum siga seg eta fisk dagliga til 1-2 ferðir um vikuna. Hinvegin eta 77% av føroyingum neyta-, oksa- ella grísakjøt dagliga til 1-2 ferðir um vikuna. Hesi tøl stava frá kostvanakanningini, ið Fólkaheilsuráðið gjørdi í 2019, men neyvan er stórvegis broytt síðani tá.
Tað vísir seg, at tað eru tey ungu, ið eta nógv minst av fiski, meðan tey elstu eta mest av fiski. Hetta er ein gongd, ið eigur at broytast, bæði av heilsuávum, men sanniliga eisini fyri at menna stoltleikan av okkara heimsklassa produktum, ið restin av heiminum øvundar okkum.
Eg vil ynskja Sjókovanum, Tøkni og Námi blíðan byrð við sínum íkasti til at menna tilvitið um sjóvinnurnar.
Jaspur Langgaard
løgtingsmaður fyri Sambandsflokkin


text:
Kambur
Kambur er frítíðarskúli, ið heldur til á Børkugøtu 2 á Kambsdali. Frítíðarskúlin er ætlaður teimum 6 ára gomlu og børnum í 1. og 2. flokki.
Leiðari á stovninum er Bjørghild Arnholdtsdóttir, telefon nr.: 23 80 92.
Frítíðarskúlin Kambur, tlf.: 23 80 90 og 23 80 91
Teldupostur: frifugl@fuglafjordur.fo
Upplatingartíðir:
Mánadag til fríggjadag, kl. 7.30 - 17.00 - fyri tey 6 ára gomlu.
1. og 2. floks børnini eru eftir skúlatíð og hava frí somu dagar sum skúlin hevur frí.
Grundlógardag og Ólavsøkuaftan er opið til middags.
Stongt er fast hesar dagar: Jólaaftan og ímillum jól og nýggjár.
Flaggdagin og Ólavsøkudag.
Stovnurin fer í summarfrí í tríggjar vikur í seinnu helvt av juli mánað.


text:
Góða eydnu og blíðan byr
Hetta vóru gleðilig tíðindi. Síðani eg setti meg í samband við Óla Nattestad fyri góðari viku síðani, havi eg verið vónríkur, tí áhugi og vilji at gera mun var tilstaðar beinanvegin. Virkið í Skopun hevur fingið nýggjan eigara, ið vil gera íløgur og dagføra virkið, so framleiðslan og kappingaførið batnar. Nú kann fólkið aftur fara til arbeiðis. Sum nógv størsta arbeiðspláss á Sandoynni er týdningurin av, at virkið aftur opnar, ovurhonds stórur.
At nýggju eigararnir í Skopun fara undir virksemið við góðum treysti er alla æru vert. Takk fyri tað. Okkara uppgáva sum politikarar er nú at seta karmarnar, so tykkum ikki verða lagdir óneyðugir fótonglar í vegin. Tað gera vit við at endurskoða og styrkja tær skipanir, vit hava ment.
Hjartaliga til lukku, góða eydnu og blíðan byr.
Jónleif Johannesen, tingmaður fyri Javnaðarfokkin


text:
Duty Free FAE Pluss
um dutyfreefae pluss
Duty Free FAE Pluss er ein ókeypis fyrimunarskipan, ið bjóðar tær avsláttirstig, tá ið tú keypir í DutyfreeFAE í Vága Floghavn ella bíleggur vøru á okkara heimasíðu.
Tú kanst meldað teg til sum Pluss - brúkara niðast á síðuni ella her. Tað er ómaksleyst og ókeypis at skráseta teg.
Altíð góðar prísir
Dutyfree FAE er millum bíligasti, tollfríu handlar á flogvøllum um okkara leiðir. Vit leggja stóran dent á, altíð at hava so góðar prísir sum til ber, so tú kanst njóta ferðina og síðani keypa tínar vørur í Føroyum.
SOLEIÐIS SAVNAR TÚ Avsláttarstig
Keyp í DutyfreeFAE:
- Fyri at fáa avsláttarstig tá ið tú keypir í okkara handli, skal tú hava eitt Pluss - kort.
- Tú fært Plusskortið við kassan í okkara handli og skal tú síðani skráseta hetta á tínum brúkara. Les meira um hetta her.
Bílegg PRE-ORDER á heimasíðuni:
- Tá ið brúkarin er stovnaður, fært tú avsláttarstig hvørja fer tú bíleggur á okkara heimasíðu. Minst bara til at rita inn við tínum brúkarara áðrenn tú byrjar at koyra vøru í innkeypsvognin.
- Tú fært dupult stig fyri hvørja krónu, ið tú keypir fyri á heimasíðuni.
- Um tú bíleggur Pre - order frá heimasíðuni, er minsta upphæddin pr. ordra 50,00 DKK ella 7,00 Euro.
Fáa OG SKRÁSET Skráset títt kort - minst til at hava tað við tær
- Minst til at skráseta títt Plusskort til tín brúkara her á heimasíðuni.
- Tú fært títt Plusskort við kassan í DutyfreeFAE og kann brúka kortið at skráseta tíni stig við, tá ið tú keypur í handlinum. Minst bara til, at hava Plusskortið við tær, so vit fáa skrásett stigini á tín brúkara.
- Bíleggur tú vørur umvegis okkara Pre - Order á heimasíðuni, skal tú bara logga inn á heimasíðuna við tínum brúkara. Títt skrásetta teldupostadressa er tín brúkari.
sOLEIÐIS VIRKA avsláttarstigINI
Sum Pluss - brúkari kanst tú savna og nýta avsláttarstig á henda hátt:
- Savna tær avsláttarstig hvørja ferð tú keypir í okkara handli í Vága Floghavn.
- Tú fært 1 stig fyri hvørjar 66 krónur ið tú keypir fyri. Dømi: 1.000 kr. = 15 stig.
- Bílegg Pre-Order á heimasíðuni, fært tú dubult stig fyri hvørja krónu. Dømi: 1.000 kr. = 30 stig. Minst bara til at rita inn við tínum brúkara áðrenn tú byrjar at bíleggja.
- Hvørt stig gevur tær virði á 1 krónu.
- Tú kanst keypa í DutyfreeFAE fyri stigini, ið tú hevur savnað tær. Minst bara til at hava Pluss - kortið við tær, so vit kunnu skráseta tíni stig.
- Tú kanst eisini nýta stigini við at keypa Pre-Order á okkara heimasíðu. Tú ið tú skalt gjalda við tínum gjaldskorti, kanst tú velja eisini at gjalda við avsláttarstigum.
GG! Legg til merkis, at vit pr. 14. mai 2020 hava broytt okkara stigaskipan fyri avsláttarstig, men fært tú framvegis sama avsláttur. Les meira um hetta her.
MELDA TIL NÚ OG SAVNA STIG!
Melda teg til DutyfreeFAE Pluss við at útfylla teigarnar niðanfyri. Meira kunning verður tá send tær umvegis teldurpost.


text:
CCF 39
TSB E 121
1 Viljið tær nú lýða á,
ljóðið geva mær,
jallur ræður for Upplondum,
synir átti sær.
Gár í dans frúgva,
sprund fagurt tú ann,
dansa við hvønn annan,
so fagurliga sum tú kann.
Gár í dans frúgva.
2 Jallur ræður for Upplondum,
tikin til góðar at evna,
hann eigur sær tógvar synir,
báðar kann eg væl nevna.
3 Ólavur var eldri,
Ásmundur var yngri,
hann var av øllum frægari,
fall honum forlag tyngri.
4 Ólavur vóks í faðirs garði,
kinnar bar hann reyðar,
vildi ei í tí víggi vera,
hjørtur varð skotin til deyða.
5 Ólavur vóks í faðirs garði,
so er greint fyri mær,
tað varð av mongum munni mælt,
hann veikur í huga var.
6 Ólavur vóks í faðirs garði,
fagur sum nøkur kvinna,
Ásmundur ríður á skógvar burtur,
gullið vil hann vinna.
7 Ásmundur ríður á skógvar burtur,
hann gerst í høggum tungur,
jallur unnar væl sínum syni,
hann var av aldri ungur.
8 Árla var um morgunin,
dagurin var ljús,
tá var Ásmundur, jalsins son,
til síni klæði fús.
9 Ásmundur reið á skógvar burtur
eina morguntíð,
risan fann hann sovandi,
hann lá í grønari líð.
10 Risan fann hann sovandi
opnan á vølli tá,
mikið gull og mentarsnót
undir hans herðum lá.
11 Ámundur so til orða tekur,
ei man hugur tróta:
“Ikki skal tann grimmi risi
tað gull við friðum njóta.”
12 Ásmundur brá sínum bitra brandi,
tað gekk honum, sum hann vildi,
tað var fyri fyrsta høgg,
hann høvur frá buli skildi.
13 Høvur fell frá buli burtur,
hendur fastar í vøll.
“Hevði eg verið vakandi - !”
so talaði tungan snjøll.
14 Hann tók bæði gull og silvur,
undir hans herðum var,
legði upp á folan sín,
ikki meira enn hestur bar.
15 Tað var Ásmundur, jalsins son,
heim til hallar dró,
úti Grímur, hans faðirbróðir,
fyri honum stóð.
16 “Tú veri vælkomin, Ásmundur,
ver vælkomin her!
Tá hevur verið í snákasveit,
tú blóð í hjálmi ber.
17 Ver vælkomin, Ásmundur,
tú ert so nýtur drongur!
Tú hevur verið í snákasveit,
blóð á brandi hongur.”
18 Grímur gongur í hallina inn,
hann talar orðum tvørt:
“Ásmundur hevur á skógnum burtur
gjørt sítt avreksverk.”
19 Grímur gekk í hallina inn,
tað var armað orð:
“Ásmundur hevur á skógnum burtur
vunnið eitt avreksmorð.”
20 Drekka teir á Upplondum
bæði úti og inni,
drukku mjøð og kláran vín
so glaðir á hvørjum sinni.
21 Drekka teir á Upplondum
eftir fornum vana,
tá var hansara heiti skift,
teir kallaðu hann trøllabana.
22 Árla var um morgunin,
dagurin var ljús,
tá var Ásmundur trøllabani
til síni klæði fús.
23 Ásmundur reið á skógvin burtur
eina morguntíð,
møtir honum ein jagarsvein,
goymir geit í líði.
24 Jagarsvein til orða tekur,
stóð í grønari líð:
“Tað ið tú nakin á skógvar ríður,
kortar um tína tíð.”
25 Jagarsvein til orða tekur,
geri tað ei at dylja:
“Tað ið tú nakin á skógvar ríður,
kann teg við lívið skilja.”
26 Jagarsvein til orða tekur
alt for uttan vanda.
“Eg man vita lagnað tann,
ið tær man fyri standa.”
27 Jagarsvein til orða tekur,
væl kann randir rjóða:
“Lat tær skjøld av nýggjum gera,
bjarta brynju sjóða!
28 Lat tær eina brynju gera
av tí silvuri hvíta,
uttan yvir við syprisheggi,
ei kunnu brandar bíta.
29 Uttan yvir við syprisheggi,
tað bíta ei brandar á,
hjálmurin av sama slagi
fastur omaná.”
10 Ásmundur sínum hesti vendi,
heim til hallar at ríða,
hann kom ikki fyri høgaloft,
áður enn dagurin tók at líða.
31 Ólavur gongur borða milli,
hann skeinkir mjøðin reyða,
meira tonkti Ásmundur,
hvat Jagarsveinur segði.
32 Ólavur gongur á hallargólvi,
hann skeinkir mjøð um borð,
meiri tonkti Ásmundur
um jagarsveinins orð.
33 Árla var um morgunin,
dagurin var ljús,
tá var Ásmundur trøllabani
inn fyri faðir fús.
34 Ásmundur so til orða tekur:
“Lat tað nú so vera,
eina bøn, ið eg teg biði,
hana skalt tú mær gera.
35 Tú skalt mær eina brynju gera
av tí silvuri hvíta,
uttan yvir við syprisheggi,
ei kunnu brandar bíta.
36 Tú skalt mær eina brynju gera,
eg sigi tær satt ífrá,
hjálmin av sama slag
fastan omaná.”
37 Jallur so til orða tekur:
“Tað er ikki gott at vera,
eg veit hann ongan í hesum landi,
sum slíka brynju kann gera.”
38 Ásmundur so til orða tekur,
hann elvdi faðir sorg:
“Letur tú mær ikki brynju gera,
eg rými burtur av borg.”
39 Ásmundur so til orða tekur,
hann elvdi faðir vanda:
“Letur tú mær ikki brynju gera,
eg rými burtur av landi.”
40 Ásmundur so til orða tekur,
mælir fyri munni sínum:
“Meir skal eg ikki aftur koma
fyri eygum tínum.”
41 Tað var tá, sum oftum er,
snild eru kvinnuráð,
svaraði hans sæla móðir,
so tók hon uppá.
42 Svaraði hans sæla móðir,
heldur á gyltum keri:
“Dvørgur undir fjalli býr,
mikið man hann gera.
43 Hoyr tú, jallurin, harri mín,
elv tær onga neyð,
før honum gull og mentarsnót,
bið hann búgva í heyg!
44 Hoyr tú, jallurin, harri mín,
elv tær ongan vanda,
før honum gull og mentarsnót,
tú gev honum frið í landi!”
45 Jallur var í vanda staddur,
hann sat yvir breiðum borði,
noyddist at leggja eiðin á
og játtaði hvørjum orði.
46 Jallur var í vanda staddur,
illa komin í ekka,
hann mundi ikki á teirri nátt
nakran mjøðin drekka.
47 Jallur var í vanda staddur
av so tungum váða,
samlaði saman mentarsnót,
ið dvørgurin skyldi fáa.
48 Jallur leyp á gangara sín,
tað var til mans at leita,
so reið hann undir fjallið fram,
ræð á dvørgin heita.
49 Jallur reið undir fjallið fram,
hann gjørdi so lítið av,
hann komst niður á heygin tann,
ið dvørgurin inni svav.
50 Hurðin var av syfristræ,
gripir av gulli reina,
hongslini vóru av syfrisheggi,
stólpar av hildarteini.
51 Jallur lyftir lokur frá,
fáir finnast slíkir,
Gudis frið í hallir biður,
hann setist í durabríkir.
52 Dvørgurin undan skikkju leit,
talar orðum brátt:
“Hvat er tað fyri mikil maður,
meg hevur gist í nátt?”
53 Dvørgurin undan skikkju lítur,
tað glitrar á gulum lokki,
tað mátti síggjast silkidúkar,
silvur á songarstokki.
54 Jallur so til orða tekur:
“Lat tað nú so vera,
eina bøn eg teg biði,
hana skalt tú mær gera.
55 Tú skalt bæði grið og frið
her í heygnum nýta,
vilt tú mær ta brynju gera,
ei kunnu brandar bíta.”
56 Dvørgurin tók við mentarsnót,
setist at sínum borði,
sjálvur legði hann eiðin á,
játtar í hvørjum orði.
57 Jallur helt av heygnum út
í tí sama sinni:
“Tú skalt lata mær brynju gera,
legg tær væl í minni!”
58 Sólin tekur á himli lækka,
dagur líður á kvøld,
dvørgurin gongur í smiðju inn,
hann leggur stál í eld.
59 Dvørgurin gongur í smiðju inn,
væl kann randir rjóða,
síðan legði hann stál í eld,
stengur saman at sjóða.
60 Setir hann á seg dvørgahettu,
beltið breitt um miðju,
meðan hann smíddi brynjuna,
login leikar um smiðju.
61 Dvørgurin smíddi brynjuna,
sum jallur segði frá,
uttan yvir við syprisheggi,
ei bitu brandar á.
62 Dvørgurin smíddi brynjuna,
hann fór ikki við tí hátt,
hann bar hana so úr fjalli oman
døkku vetrarnátt.
63 Hann bar hana so úr fjalli oman,
gjørdi so lítið av,
hongdi hana á hallarhurð,
sum Ásmundur inni svav.
64 Árla var um morgunin,
sól tók fagurt at branda,
Ásmundur klæðist for síni song,
hann skuldi av borgum ganga.
65 Ásmundur klæðist for síni song,
hann skuldi av borgum ganga,
tá sá hann ta bjørtu brynju
har á hurðum hanga.
66 Ásmundur fór í brynjuna,
sum dvørgurin hevði honum borið,
honum var hon víð og síð,
sum skapað var og skorið.
67 Ásmundur fór í brynjuna,
gull bar litur á,
honum var hon víð og síð,
javnt við lindar lá.
68 Ásmundur gekk í hallina inn,
so vænur var garpur at líta:
“Nú havi eg fingið brynjuna,
ið lívir mítt holdið hvíta.”
69 Ásmundur stendur á hallargólvi,
hann talar orðum frítt:
“Nú havi eg fingið hjálmin tann,
ið lívir høvur mítt.”
70 Drekka teir á Upplondum
bæði við spekt og ráði,
drukku mjøð og kláran vín,
jalsins synir báðir.
71 Drekka teir á Upplondum,
tað fell so væl í lag,
jallur letur gildi gera
at halda sín føðsludag.
72 Síðla var um aftanin,
alt gekk fólk at sova,
jallinum kom tað fyrst í hug
at hekta hurð í klova.
73 Jallur so til orða tekur,
áður hann gekk at sova:
“Ásmundur, far í borgarlið
og hekta hurð í klova!”
74 Tað var Ásmundur trøllabani,
hann gekk í borgarlið,
tá sá hann tann jagarsvein,
ið har studdist við.
75 Jagarsveinur til orða tekur,
mælir á tungan hátt:
“Ger tað fyri fornar sakir,
skýl mær her í nátt!”
76 Jagarsveinur til orða tekur,
mælir fyri munni á sær:
“Ger tað fyri fornar sakir,
at tú skýlir rnær!”
77 Ásmundur so til orða tekur,
studdist á brandin blúgva:
“Veitst tú nakra fíggjaván
at siga, hvar ið risar búgva?”
78 Ásmundur so til orða tekur,
hann studdist á brandin beyga:
“Veitst tú nakað at siga frá,
hvar risar mest gullið eiga?”
79 “Tað býr ein risi á skógnum burtur,
hann er so ljótt eitt trøll,
hann hevur meira reyðargull,
enn tín hevur faðir í høll.
80 Tað havi eg til risan sætt,
vanur í víggi standa,
tað er ikki talv at leika
fyri hans hendur ganga.
81 Tað havi eg til risan sæð,
hann líkist til trøllasóma,
tað er ikki eins mans føri
fyri hans hendur koma.
82 Nógv hevur hann gullið,
hann søkir um eftir kosti,
einki stál á holdi stendur
uttan beint fyri brósti.
83 Kostin søkir hann víða,
nógv hevur hann gullið bjarta,
einki stál á holdi stendur
uttan beint fyri hjarta.
84 Tað havi eg til risan sætt,
hvar hann gongur á gróti,
um enn hann fer eftir hægstu fjøllum.
so rivnar fyri fóti.
S5 Tað havi eg til risan sætt,
hann líkist til trøllajøkla,
tá ið hann niður av fjøllum fer,
so gongur hann upp um økla.
86 Kemur tú fyri risan tann,
tað fært tú at síggja,
tá ið hann kemur á djúpan dal,
har gongur hann upp til kníggja.”
87 “Takk havi tú, jagarsvein,
fyri higarkomu tína,
fylg tú mær til hallar heim,
sum dreingir drekka vín!”
88 Gingu teir til hallar heim,
mangt var teim til mála,
Ásmundur fór í sveinastovu,
rnen hin í drykkjuskála.
89 Ásmundur so til orða tekur,
mælir av tungum minni:
“Risan skal eg á máli finna
innan skemri sinni.”
90 Árla var um morgunin,
dagurin var ljús,
tá var Ásmundur trøllabani
til síni klæði fús.
91 Ásmundur klæðist árla morgun,
hann fór í brynju síða:
“Statt upp Grímur, mín faðirbróðir
tú saðla mær folan fríða!”
92 Grímur snúðist úr húsabrík,
snarur var hann tá,
góðan loysti hann gangaran
fríðum folum frá.
93 Góðan loysti hann gangaran
fríðum folum frá,
síðan leggur Grímur
tann gylta saðil á.
94 Ásmundur stendur á hallargólvi,
sum kvinnur leika við jøklum,
hann treiv um ta stinnu stong,
hann kipti svørð av nøglum.
95 Ásmundur kom av høllini út,
hann dvaldist ikki leingi,
so leyp hann í saðilin upp
við stokk og svørð í fangi.
96 Ásmundur sló sín hest við sporar,
hann sparir hann ei at springa,
tað hoyrdi jallur, faðir hans,
hvøssu gyltir sporar ringja.
97 Tað svaraði jallin, faðir hans,
í songum sum han lá:
“So manst tú á skógvar ríða,
tær spyrji eg deyðan frá.”
98 Ásmundur reið í skógvar burtur
eina morguntíð,
høgan sá hann eldin brenna
í grønari líð.
99 Ásmundur reið at báli fram
við so lítið veldi,
har stóð bæði mann og kvinna
sprytað upp við eldi.
100 Ásmundur so til orða tók,
svørð av slíðrum dregur:
“Hetta man vera ein mikil maður,
tílíkar krásir hevur.”
101 Ásmundur situr á sínum hesti,
næstan var í vanda,
nú sær hann ein grimman risa
fram eftir fjøllum ganga.
102 Risin eftir fjøllum kemur
eldinum ímóti,
hvar hann steig á foldina niður,
rivnar fyri fóti.
103 Risin kom úr fjalli niður,
hann líkist til trøllajøkla,
svørji tann eið á mína trú,
tá gekk hann upp um økla.
104 Ásmundur situr á sínum hesti,
hann undrast á at síggja,
tá ið hann kom á djúpan dal,
har gekk hann upp til kníggja.
105 Ásmundur sló sín hest við sporar,
har hann var á vølli,
so reið hann undir fjallið fram,
hann rakar á risans helli.
106 Ásmundur stendur á grønum vølli,
hann meinti at fara við frið,
bant hann sín góða hest
har við borgarlið.
107 Risin reikar at báli fram,
honum var leiðin kunnig,
tekur um heitar jarnteinar,
hann heldur sær krás at munni.
108 Risin trívur um heitan tein,
tað mundu tegnar vara,
so er íðum fyri mær greint,
hann gjørdi teinar barar.
109 Við fótum tróð hann heita eld,
hann vildi ei undan lúta,
so mundi logi um føtur leika,
sum hægstu eldar rúka.
110 Við fótum tróð hann heita eld,
hann vildi ei undan renna,
so mundi logi um føtur leika,
sum hægstu eldar brenna.
111 Risin vendi føtur í fjall,
har hann var á vølli,
kunnig vóru honum lokabrøgð
aftur at sínum helli.
112 Tá hann kom at hellinum,
honum varð so illa við,
fann hann hansara góða hest,
stóð bundin við borgarlið.
113 Risin knýtir harðan neva,
tað vóru eingi undur,
sló so hansara góða hest
høvur og heila sundur.
114 Ásmundur reikar um risans helli,
nú líður á trølla tátti,
hann laðaði gull í barm á sær,
so mikið hann bera mátti.
115 Ásmundur gekk av hellinum út,
hann meinti at fara við frið,
møtti honum tann grimmi risi
har við borgarlið.
116 Sannur faðir av himmiríki,
hann verði oss øllum kunnur!
Møtti honum tann grimmi risi,
men mikil var mannamunur.
117 Risin inn í hellið fór,
tað var honum at deyða,
hann saknaðist burtur gull og silvur
og mangar ringar reyðar.
118 “Eg havi hvørki røvað ei stolið ,
mítt mátti eg notið!”
Risin gjørdist grimmur og reiður,
hann mundi hellið brotið.
119 Risin rundan um hellið leyp,
búgvin til at springa,
hann treiv um so stóra stong,
hann kipti svørð av ringum.
120 Risin út av hellinum leyp,
gullið vildi hann verja,
hann helt á so stórari stong,
ræð á Ásmund at herja.
121 Risin reiggjar jarnstongina,
søgur ganga frá,
høggið skrapp av hørðum skildri,
ei beit stálið á.
122 Risin reiggjar jarnstongina,
ógvuligt var at líta,
høggið skrapp av hørðum skildri,
tað blánaði holdið hvíta.
123 Risin gav so vont eitt høgg,
frá man frættast víða,
tað var Ásmundur trøllabani,
hann mátti til jarðar níga.
124 Ásmundur stóð frá vølli upp,
tann hin menska mann,
meðan greiddi hann brandin til,
ilskan at honum rann.
125 Ásmundur steig frá vølli upp,
hann treiv um brandin bjarta,
førdi hann so fyri risans bróst,
at oddurin stóð í hjarta.
126 Ásmundur treiv um bitran brand,
hann gav honum fast til ferða,
hann førdi hann fyri risans bróst,
oddin út millum herða.
127 Risin skar so sára við,
svørð í hjarta stóð,
tað skulvu bæði dalir og fjøll,
tað fullu trø á skóg.
128 Risin skar so sára við,
áður hann lívið læt,
tað hoyrdi jallurin, faðir hans,
yvir breiðum borði sat.
129 Jallur so til orða tekur,
hann heldur á búnum ker:
“Óttist eg um mín sæla son,
ikki er frítt á ferð.”
130 Jallur so til orða tekur,
hann talar við sínar dreingir:
“Óttist eg um mín sæla son,
ikki er gott á geingi.”
131 Seinast skar hann sárast við,
áður hann lívið misti,
tað skulvu bæði dalir og fjøll
og fuglar niður av kvisti.
132 Ásmundur stendur á grønum vølli,
so gjølla hann tað sá,
har mundi droyri á vølli dynja
sum stríður streymur í á.
133 Ásmundur stendur á grønum vølli.
fullgjølla hann tað sá,
hvar ið hansara fríði foli
deyður á vølli lá.
134 Tá tóktist Ásmundur trøllabani
vera komin í vanda:
“Vant er nú til ráða at taka,
eg eri ikki førur at ganga.”
135 Hann kom ikki fyrr til hallar heim.
enn dagurin tók at líða,
Ólavur stendur fyri breiða borði,
hann skeinkir mjøðin fríða.
136 Ásmundur so til orða tekur,
móður av teim ekka:
“Hoyr tað, Ólavur, bróðir mín,
skonk mær vín at drekka!”
137 “Ver vælkomin, mín sæli son,
ver vælkomin her!
Til hevur verið í snákasveit,
tú blóð í hjálmi ber.”
138 Jallur so til orða tekur,
mælir fyri munnin sín:
“So manst tú á skógvar ríða,
eg spyrji deyða tín.”
139 Svaraði hans sæli faðir,
so tók hann nú á:
“So manst tú á skógvar ríða,
tær spyrji eg deyðan frá.”
140 “Eg havi verið á skógnum burt,
sett mítt lív í váða,
har havi eg tann risan vegið,
ið nógv átti gull at ráða.
141 Hoyr tú, Ólavur, bróðir mín,
eg vil tað fyri tær týða,
í morgin, tá ið sólin rennur,
vit skulum á skógvin ríða.”
142 Ásmundur gekk til song at sova,
tá vildi hann hava frið,
hann svav bæði dag og nátt,
áður hann vaknar við.
143 Árla var um morgunin,
dagurin var ljús,
tá vóru teir brøður tveir
til síni klæði fús.
144 “Hoyr tað, Ólavur, bróðir mín,
eg skal fyri ríða!
Mær eru kunnig lokabrøgd
og allir loynistígar.”
145 Tá ið teir koma í skógvar burt,
sum tað stríðið stóð,
úlvin funnu teir sundur rivnan,
roðaður í risans blóð.
146 Tá ið teir komu betur fram,
sum tað líkið var,
úlvin funnu teir sundur rivnan
og deyðar bjarnir tvær.
147 Tá ið teir komu at hellinum,
sum tað líkið lá,
Ólavur fell í óvit niður,
tá hann risan sá.
148 Hann tordi hann ikki deyðan síggja,
ið Ásmundur hevði vunnið,
Ólavur misti andaleyp
og lustar tennur í munni.
149 Tað var Ásmundur trøllabani,
treiv um ringin bjarta:
“Satt er tað, ið talað er,
bleytt er bróðurs hjarta.”
150 Tað var Ásmundur trøllabani,
hann helt á ringinum sæla,
síðan vakti hann bróður sín
upp úr døkkum dvala.
151 Ásmundur skuldi sítt svørð søkja.
ígjøgnum risan stóð,
tá var svørðið skeftiskotið,
rodnað rætt sum blóð.
152 Gingu teir í hellið inn
alt for uttan neyða,
tað mátti síggja innanveggja
skína sum gullið reyða.
153 Teir tóku alt, ið inni var,
vaks teim virðin full,
førdu heim á folum tveim
tríggjar tunnur gull.
154 Ólavur og Ásmundur,
jalsins synir tveir,
eingin er á Upplondum,
slíkt gull eigur sum teir.
CCF 39
TSB E 121
Handrit: Savn Hammershaimbs. AM, Access. 4c I.
Útgávur:
1. Føroya kvæði (Christian Matras greiddi til útgávu, 1941) Band II, Teil 1, s. 88
2. Føroya kvæði (Inngangur og úrtøk eftir Dánjal Niclasen, 2000) 11. bind, s. 9
Heimild: Úr Sandoy: Thomas Hansen, Tummas á Trøðini (1782 -1867), Skálavík 1847.
Ein jallur eigur tveir synir, Ólav og Ásmund. Ásmundur er góður stríðsmaður. Hann drepur eitt trøll og fær eyknevnið trøllabani.
Hann hittir ein veiðimann, sum mælir honum til at fáa sær eina brynjuskjúrtu, sum kann standa ímóti øllum vápnum. Mamma Ásmund veit um ein dvørg, sum kanska kann gera hana, og pápi hansara fer hagar. Dvørgurin ger brynjuskjúrtuna.
Veiðimaðurin kemur á gátt, og Ásmundur spyr hann, um hann veit, hvat trøll eigur mest gull. Veiðimaðurin sigur honum, hvagar hann skal fara, og Ásmundur fer av stað. Hann hittir trøllið, sum drepur hestin hjá honum, og teir berjast. At enda drepur Ásmundur trøllið, og síðani noyðist hann at ganga heim. Seinni fer hann aftur hagar við beiggja sínum eftir trøllagullinum.
á føroyskum: CCF 39 (bert á føroyskum)


text:
Um tvær vikur byrja oyggjaleikirnir, sum í ár eru á Jersey. Leikirnir verða frá 27. juni til 3. juli. Á Jersey fara føroyingar at kappast í 12 ítróttagreinum. Tær eru bogaskjóting, frælsur Ítróttur, badminton, kurvabóltur, súkkling – MBT og road, skjóting, borðtennis, tennis, golf, flogbóltur, strandarflogbóltur, triathlon og svimjing.
Merkisvert er, at Føroyar fyri fyrstu ferð eru við í kurvabólti. Eisini er vert at leggja til merkis, at Føroyar aftur fara at kappast í svimjing. Føroyska svimjilandsliðið var ikki við á Bermuda 2013.
Samlaða ferðalagið úr Føroyum fer at telja umleið 280 fólk. Tvey flogfør hjá Atlantsflogi flúgva beinleiðis til Jersey, og farið verður úr Føroyum 25. juni.
Fimtu ferð á rað er Tryggingarfelagið Føroya høvuðsstuðul hjá Føroyum á Oyggjaleikunum.


text:
Fitbit Pay
Tú kanst rinda lætt og trygt við Fitbit Pay.
Við Fitbit kanst tú rinda uttan at hava gjaldkort ella telefon við tær. Hygg eftir ímyndini fyri nándgjaldi (kontaktleyst), og tær nýtist ikki longur at hugsa um at ansa eftir telefonini ella mappuni. Lat tey liggja eftir heima og rinda beinleiðis frá tínum handliði.
Ein fortreyt fyri at kunna rinda við Fitbit Pay er, at títt Fitbit skal virka saman við Fitbit Pay.
Tú kanst rinda við Fitbit Pay til hesi gjaldkortini:
- Visa/Dankort
- MasterCard
Hvar kann eg rinda við Fitbit Pay?
Tú kanst nýta Fitbit Pay á øllum støðum, sum lýsa við hesari ímyndini:
Soleiðis knýtir tú gjaldskort til Fitbit Pay
Tað er lætt at knýta títt gjaldskort til Fitbit Pay. Soleiðis gert tú:
- Tryggja tær, at tín Fitbit eind hevur samband við telefonina umvegis Bluetooth
- Á telefonini: Heinta Fitbit-appina í Google Play Store og trýst á “Today” og síðan á tína vangamynd
- Trýst á myndina av tíni Fitbit-eind og trýst á “Fitbit Wallet”
- Fylg vegleiðingini fyri at leggja kort afturat
- Vel kotu fyri at verja títt Fitbit Pay
- Inntøppa tínar kort- og persónupplýsingar
- Góðkenn nýtslutreytir
- Upplýs SMS-kotuna, sum verður send til telefonnummarið, sum peningastovnurin hevur skrásett at vera títt telefonnummar
- Trýst á “Activate on device”
Tá tú rindar í handlum
Við Fitbit Pay kanst tú rinda uttan at hava gjaldskort ella telefon við tær. Hygg eftir súmbolinum fyri kontaktleysari rindan, og tú kanst rinda beinleiðis frá tínum handliði. Hevur tú eitt Fitbit Ionic ella Versa, virkjar tú Fitbit Pay við at trýsta á tín snarknøtt ella við at sveipa frá toppinum og niður. Á øðrum Fitbit eindum skalt tú trýsta á vinstra knøttin á urinum í 2 sekundir. Tøppa møguliga inn tína kotu og vel gjaldskort við at “sveipa" ella við at trýsta á skermin á urinum. Halt urið tætt afturat gjaldsterminalinum og rinda.
Trygd
Tá tú rindar við Fitbit Pay, fær títt gjaldskort eitt serligt nummar, og gjaldingin eina serstaka transaktiónskotu. Títt kortnummar verður ongantíð goymt, hvørki á tínum tóli ella hjá Fitbit. Tað verður heldur ikki deilt við handlar og onnur, har tú nýtir Fitbit.